Boleh berbeza pendapat tapi jangan persoal integriti parti, kata Zahid

Presiden Umno Ahmad Zahid Hamidi berkata beliau meraikan perbezaan pendapat dalam kalangan ahli Umno, namun tidak akan berkompromi sekiranya ada antara mereka menyentuh soal integriti parti itu.
Ahmad Zahid yang juga timbalan perdana menteri berkata ini kerana beliau amat mementingkan kesatuan dalam parti berkenaan.
“Saya meraikan perbedaan pendapat, silakan bercakap tetapi apabila integriti parti disentuh, saya tidak boleh berkompromi lagi dalam perkara ini, yang penting ialah soal kesatuan dalam parti itu.
“Penyatuan pemikiran dalam kalangan kepimpinan, penyatuan hati nurani dalam kalangan kepimpinan, penyatuan tindakan pelaksanaan kepada aktiviti jentera parti ini harus diutamakan dan ini mungkin sukar difahami tetapi tidak sukar untuk saya laksanakan,” katanya dalam program Ruang Bicara terbitan Bernama TV malam ini.
Mengulas lanjut, Zahid berkata dalam sesebuah parti, tidak seharusnya ada 'gunting dalam lipatan' atau 'duri dalam daging'.
“Serangan bukan hanya datang dari luar (parti), kita kenal musuh di luar, kita kenal juga musuh di dalam, baling batu sembunyi tangan sangat banyak, tetapi saya harus bersangka baik dengan semua orang dalam perkara ini.
“Tetapi sebagai seseorang yang diberikan amanah untuk memimpin sebuah parti terbesar orang Melayu dan Islam, adakah saya mahu membiarkan keadaan itu terus berlaku? Saya mesti berusaha bukan saya benci, tidak ada satu zarah, satu molekul rasa benci kepada mana-mana individu, tetapi parti mesti diselamatkan," katanya.


Speaker Dewan Rakyat nasihat pimpinan PH baca Peraturan Mesyuarat, hentikan politik kebencian

Speaker Dewan Rakyat Azhar Harun hari ini menggesa pimpinan utama Pakatan Harapan (PH) untuk mengkaji Peraturan Mesyuarat berhubung mekanisme penetapan urusan sidang khas Dewan Rakyat susulan kenyataan terbaru mereka yang menggesa perbahasan diadakan sepanjang sidang yang bakal dilaksanakan pada 2 Julai depan.Presiden PKR Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng hari ini mempertikaikan kenyataan Azhar pada 15 Julai lalu yang menjelaskan sidang khas dari 26 hingga 2 Ogos tersebut hanyalah bagi membolehkan penjelasan menteri-menteri tanpa perbahasan ahli-ahli Parlimen.Pimpinan PH berkata Yang di-Pertuan Agong menggesa sidang Parlimen diadakan secepat mungkin beberapa kali termasuk pada 24 Februari, 16 Jun dan 29 Jun lalu supaya ahli-ahli Parlimen dapat membahaskan ordinan darurat yang dilaksanakan ketika ini, selain Pelan Pemulihan Negara dan perbelanjaan mengenai usaha melawan pandemik Covid-19.“Pakatan Harapan mendesak Yang di-Pertua Dewan Rakyat dan kerajaan Perikatan Nasional agak tidak derhaka terhadap titah pandangan Yang di-Pertuan Agong dan terus membuka ruang perbahasan serta diputuskan bagi membolehkan Parlimen berfungsi semula secara normal dan ahli-ahli Dewan Rakyat boleh menunaikan tanggungjawab murni mereka membela hak rakyat,” kata PH dalam sebuah kenyataan hari ini.“Tidak ada usul undi tidak percaya terhadap perdana menteri dibentangkan oleh Pakatan Harapan yang mahu tumpuan diberikan hanya kepada masalah rakyat ekoran krisis Covid-19 dan kemelesetan ekonomi.”Dalam kenyataan kepada MalaysiaNow, Azhar berkata beliau “bingung dan hairan” dengan kenyataan PH tersebut.“Saya mahu menasihati Majlis Presiden PH supaya membaca Peraturan Mesyuarat, terutama Peraturan 11(3), dan kenal pasti dengan sebaik mungkin entiti yang menetapkan urusan majlis sepanjang sidang khas,” katanya.“Dengan pengalaman bertahun-tahun lamanya PH di Parlimen sebagai ahli mesyuarat, dan bahkan pernah menjadi kerajaan, selain barisan pengamal undang-undang yang memimpinnya, PH nampaknya tidak faham malahan tidak jelas dengan Peraturan Mesyuarat.”Beliau turut menggesa supaya pimpinan politik untuk menghentikan tindakan yang disifatkan beliau sebagai “politik kebencian melalui salah guna maklumat dan naratif palsu”.“Hentikanlah percubaan untuk laga-lagakan antara saya, pejabat saya dan Istana Negara dengan kenyataan-kenyataan yang tidak bertanggungjawab yang hanya sekadar permainan politik tanpa apa-apa hujah yang kuat,” katanya.


Kes SRC kedua Najib didengar selepas selesai semakan sabitan

Mahkamah Tinggi hari ini menetapkan 29 November untuk sebutan semula kes Najib Razak berkaitan dana SRC International Sdn Bhd (SRC) membabitkan RM27 juta.
Hakim Mohamed Zaini Mazlan memutuskan demikian selepas membenarkan permohonan pihak pendakwaan supaya ditetapkan tarikh sebutan lain bagi kes itu, sementara menunggu permohonan semakan Najib untuk membatalkan sabitan dan hukuman terhadap kesalahan penyelewengan RM42 juta dalam dana SRC.
Timbalan pendakwa raya Mohd Ashrof Adrin Kamarul berkata pengurusan kes pertama permohonan semakan Najib itu telah ditetapkan pada 21 Oktober ini di Mahkamah Persekutuan.
“Saya dengan rendah hati memohon tarikh sebutan lain untuk kes SRC yang melibatkan RM27 juta ini sementara menunggu selesainya semakan itu. Kami menjangkakan semakan akan didengar pada November atau Disember (tahun ini) tetapi jika mahkamah cenderung untuk membenarkannya, saya secara peribadi berpendapat ia tidak akan dilakukan pada masa itu,” kata Ashrof.
Peguam Muhammad Shafee Abdullah yang mewakili Najib berkata pasukan pembelaan telah menghantar surat kepada Mahkamah Persekutuan untuk meminta tarikh pengurusan kes lebih awal untuk semakan kerana keperluan mendesak dikaitkan dengan isu asas kes itu.
“Saya tiada bantahan (untuk mahkamah menetapkan satu lagi tarikh sebutan bagi kes SRC membabitkan RM27 juta) kerana ia mempunyai kaitan dengan kes pertama (kes RM42 juta dana SRC), ia hanya logik. Saya beranggapan menjelang November, Mahkamah Persekutuan sepatutnya mendengar akan mendengarnya (semakan),” kata peguam itu.
Hakim Mohamed Zaini berkata kedua-dua pihak boleh menulis surat kepada mahkamah sekiranya terdapat sebarang perkembangan mengenai permohonan semakan itu.
Sebelum ini, perbicaraan telah ditangguhkan menunggu selesainya rayuan kes RM42 juta dana SRC.
Pada 3 Februari 2019, Najib mengaku tidak bersalah atas tiga pertuduhan pengubahan wang haram dengan menerima wang berjumlah RM27 juta, didakwa hasil daripada aktiviti yang menyalahi undang-undang, dalam tiga akaun AmPrivate Banking miliknya.
Najib didakwa melakukan perbuatan itu di AmIslamic Bank Berhad, Bangunan Ambank Group, Jalan Raja Chulan, pada 8 Julai 2014.
Pertuduhan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang memperuntukkan hukuman denda maksimum RM5 juta atau penjara tidak melebihi lima tahun atau kedua-duanya, jika sabit kesalahan.


Radzi Jidin laksana perubahan sistem pendidikan negara dalam waktu singkat

Segelintir ahli politik luar kerajaan, ahli akademik luar sekolah dan pemimpin pertubuhan bukan kerajaan mengecam beliau, lantaran sikapnya yang tidak termakan agenda-agenda mereka.Tetapi Radzi Jidin di dalam tempoh masa yang singkat selaku menteri pendidikan, telah membuktikan beliau adalah antara menteri yang terbaik pernah menerajui kementerian pendidikan Malaysia (KPM).Radzi membuktikan beliau mempunyai keberanian melakukan perubahan demi kebaikan sistem pendidikan negara dan masa depan generasi pewaris bangsa. Beliau berani mengambil risiko dengan melaksanakan dasar-dasar baru yang tidak tersentuh oleh menteri-menteri pendidikan sebelumnya.Di dalam tempoh yang amat singkat, Radzi telah berjaya menyelesaikan isu kekurangan lebih 18 ribu guru, isu perpindahan guru-guru, isu pembahagian peruntukan penyelenggaraan sekolah dan isu bebanan tidak wajar terhadap murid sekolah rendah dengan menghapuskan UPSR.Saat beberapa kerat individu hanya mampu terpekik terlolong mengenai keperluan kaedah pembelajaran secara off-line, KPM di bawah Radzi dalam tempoh rekod yang singkat telah berjaya menyediakan saluran khusus untuk pembelajaran di rumah menerusi Didik TV KPM.Saat beberapa kerat manusia cuba menyekat pelaksanaan peperiksaan SPM sewaktu Pandemik, KPM di bawah Radzi berjaya melaksanaan peperiksaan dalam norma baru yang cukup selamat sehingga SPM itu memberi keputusan yang terbaik dalam tempoh beberapa tahun.Di dalam tempoh singkat, Radzi adalah satu-satunya menteri pendidikan yang melawat lebih 100 buah sekolah. Lawatan tidak berjadual, singgah tanpa makluman awal – tidak bersambut dan tidak diraikan itu memberi dia ruang dan peluang melihat situasi sebenar premis sekolah KPM, suasana kerja guru dan situasi pembelajaran murid dan pelajar.Impaknya, Radzi lebih faham tentang ekosistem pendidikan negara berbanding menteri yang pernah menerajui KPM lebih lama.Tiada siapa pernah menjadi menteri sewaktu pandemik atau krisis yang hampir sama, Radzi juga tiada pengalaman itu tetapi kegigihan bekerja adalah kuncinya. Radzi bekerja hampir 20 jam sehari, tujuh hari seminggu. Radzi tidak pernah ambil cuti tidak kira hujung tahun atau sewaktu perayaan. Beliau sentiasa bekerja walau ketika menyuap nasi ke mulut. Beliau bertemu dan berbincang serta bermesyuarat dengan pengurusan tertinggi kementerian setiap hari termasuk hujung minggu dan hari cuti.Bahkan mesyuarat dengan pengurusan tertinggi KPM turut dikendalikan beberapa kali di dalam sehari dan sering juga berakhir sehingga dinihari.Seingat saya sendiri, kami bekerja sehingga lewat malam pada malam hari raya Aidiladha 2020 dan kami bekerja sehingga berbuka puasa pada petang hari raya Aidilfitri baru lalu.Radzi tidak pernah gelojoh untuk menjawab soalan yang dilontarkan media atau orang awam dan pada waktu yang sama tidak pernah lari melalui pintu belakang kerana tidak mahu bertemu media atau wakil-wakil pihak yang mahu mendesaknya.Kepada pengkritik Radzi, ingatlah, Radzi bukan menteri pendidikan yang legasinya hanya kasut hitam putih dan slogan-slogan yang sedap berbunyi untuk semua telinga tetapi pelaksanaan entah bagaimana. Radzi bukan menteri pendidikan yang beberapa kali menyusup keluar melalui pintu belakang. Yang sering memberitahu media perkara-perkara dasar yang ada kalanya belum pun dibincangkan dengan pengurusan tertinggi dan jemaah menteri.Radzi tidak begitu. Radzi kerap mengadakan sesi libat urus dengan pengarang media, dengan wakil PIBG, dengan guru-guru serta murid dan pelajar serta exco-exco pendidikan negeri. Radzi mendengar dan akan melontarkan segala maklumat yang diperolehinya untuk mendapat penjelasan pengurusan tertinggi KPM sebelum mencari penyelesaiannya.Radzi memilih untuk tidak banyak bercakap dengan media tetapi Radzi tidak pernah menolak bila media sudah berkumpul menantinya, apatah lagi mendesak pegawai kementerian mencari laluan tikus supaya dapat lari.Akhir sekali, Radzi bukanlah menteri pendidikan yang dipecat oleh perdana menteri, sebaliknya Radzi turun dengan penuh terhormat bersama rakan Kabinetnya.Radzi tidak mengejar populariti, tidak minta disenangi dan mohon dihargai. Namun begitu, beliau amat menghargai amanah yang diberikan dan cukup berhati-hati supaya kenyataan-kenyataannya bertanggungjawab serta tidak mengelirukan masyarakat di kala negara di dalam krisis yang serius.Senang kata, Radzi tidak disenangi pengkritiknya kerana Radzi tidak melayan agenda mereka.Ada pula yang berpendapat, Radzi dapat memberi komitmen tinggi kepada kementerian kerana beliau bukan ahli Dewan Rakyat. Benar, konsentrasi Radzi tidak berbelah bahagi dengan konstituensi beliau memandangkan Radzi adalah ahli Dewan Negara.Namun, mengatakan Radzi tidak pandai berpolitik adalah tidak tepat. Radzi dalam diam-diam, tanpa mengundang kontroversi dan menagih publisiti adalah ahli politik yang cekap. Sudah pasti lebih cekap dari bekas menteri pendidikan sebelumnya yang melekat dengan dakwaan telah berjanji menghapuskan kutipan tol Simpang Renggam.Di dalam senyap-senyap Radzi menang pertaruhannya sebagai naib presiden Bersatu. Kemudian beliau telah membantu menyumbangkan kemenangan kepada Perikatan Nasional (PN) di Pilihan Raya Negeri Sabah. Sewaktu pilihan raya itu, kecekapan dan ligatnya Radzi sebagai ahli politik terserlah. Hakikat yang tidak dapat dinafikan oleh sahabat seangkatannya di Sabah. Bahkan, Radzi adalah pengarang manifesto PN Sabah.Radzi adalah manifestasi kejayaan sebagai ahli politik tidak perlu bersandarkan kontroversi dan publisiti serta janji palsu. Sandaran Radzi hanya satu, ‘Nothing beats hard work’.Syed Azidi Azis adalah ketua unit komunikasi korporat kementerian pendidikan.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


20.7% kanak-kanak lengkap divaksinasi, 42.2% terima dos pertama

Sebanyak 736,114 atau 20.7% kanak-kanak berumur lima hingga 11 tahun telah melengkapkan vaksinasi di bawah Program Imunisasi Kanak-Kanak Covid-19 Kebangsaan (PICKids) setakat semalam.Berdasarkan laman web CovidNow, sebanyak 1,497,935 kanak-kanak dalam kumpulan sama atau 42.2% telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,888,431 individu atau 92.8% telah lengkap vaksinasi manakala 2,987,570 atau 96% menerima sekurang-kurangnya satu dos vaksin.Sejumlah 16,014,864 individu dewasa atau 68.1% telah menerima dos penggalak manakala 22,964,800 atau 97.6% melengkapkan kedua-dua dos vaksin dan 23,241,481 atau 98.8% menerima sekurang-kurangnya satu dos vaksin.Sebanyak 38,691 dos vaksin Covid-19 harian diberikan semalam melibatkan 7,678 dos pertama, 26,489 dos kedua dan 4,524 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,118,091.Sementara itu, menurut portal GitHub KKM, lapan kematian akibat Covid-19 dilaporkan semalam dengan Selangor mencatatkan angka tertinggi iaitu lima kes, diikuti Kedah dengan dua kes dan satu kes di Melaka.


Tiada pesta muzik, Gawai dirai dengan tarian sendirian di musim pandemik

Pada tahun-tahun sebelum pandemik, Maria Assim akan sibuk memantau persiapan bagi menyambut perayaan Gawai Dayak, daripada menyiapkan hidangan-hidangan tradisional hinggalah memantau aktiviti-aktiviti di kampung halamannya di Kampung Tabuan Dayak di ibu kota Kuching.Sebagai ketua kampung, tanggungjawab yang dipikulnya berganda namun akan selalu meluangkan masa untuk menumpukan perhatian kepada persiapan keluarganya juga, termasuk penyediaan kuih jala yang merupakan pencuci mulut tradisional, dan pembuatan tuak beras.Itulah antara kebiasaan tugas-tugas yang menjadi tanggungjawabnya setiap tahun.Namun kini, disebabkan Covid-19 yang menular sejak tahun lalu, sudah dua tahun Maria tidak dapat menghasilkan tuaknya, minuman yang dihasilkan dari beras pulut dicampur dengan ragi buatan sendiri.Ia adalah antara hidangan utama dalam perayaan Gawai.“Orang-orang tua kata aura Gawai mesti kena ada bau kuih dan tuak.“Tetapi tahun ini saya tidak membuat tuak kerana kita masih ada tuak yang disimpan dari tahun sebelum ini kerana orang ramai tidak dibenarkan berkunjung sesama keluarga, seperti tahun ini,” katanya.Kuih jala yang siap dimasak menjadi hidangan utama bersama tuak.Tuak juga merupakan bahagian penting dalam keluarganya ketika upacara miring, ritual di mana mereka perlu membawa tuak bersama makanan dan minuman lain bagi dikongsi dengan orang lain dan kemudian diletakkan di tiang peringatan sebagai persembahan kepada nenek moyang dan dewa sembahan.Semua itu adalah perayaan yang boleh kita saksikan pada awal 1980-an.Bagaimanapun, hari ini, perayaan sedikit berbeza kerana keluarganya dan ramai lagi yang lain memeluk agama Kristian.“Dulu ia merupakan acara yang sangat agung, tetapi perlahan-lahan ketika orang Iban di mulai memeluk agama Kristian, kami tidak lagi berkumpul di tiang peringatan pada malam Gawai,” katanya kepada MalaysiaNow.Pada masa itu, katanya, miring akan disambut dengan parang, ayam dan babi.Haiwan-haiwan itu akan disembelih kemudian dimasak secara gotong royong oleh penduduk kampung bagi sajian makan malam di ruai atau beranda komuniti rumah panjang.Namun kini, walaupun perayaan Gawai dimulakan dengan bacaan doa Kristian. Terdapat juga pesta di mana penduduk kampung akan berbaris di ruai, menari mengikut rentak gong.Gelak ketawa pengunjung daripada pelbagai lapisan masyarakat sambil mereka mengambil gambar dan swafoto turut menceriakan suasana.“Ini adalah masa yang meriah di mana ahli keluarga dan rakan daripada semua kaum, termasuk orang asing, berkumpul dari jauh,” kata Maria.Kugiran muzik juga turut membuat persembahan bagi menghiburkan orang ramai.“Orang ramai masing-masing bergilir menyanyi, dan ruai akan penuh untuk kami sama-sama untuk menari.“Perayaan ini juga merupakan kesempatan bagi generasi muda, terutama daripada kumpulan budaya, untuk mempersembahkan tarian tradisional kami.”Semua acara-acara meriah itu kini bertukar suram, Covid-19 mengubah segalanya.Dengan penularan jangkitan yang kini merebak di seluruh negeri, perayaan beramai-ramai kini tidak lagi dibenarkan.Namun sebaliknya, kata Maria, penduduk kampung akan mempersembahkan tarian “poco-poco” sendirian di rumah mereka.Hal ini adalah sangat jauh berbeza daripada suasana meriah dan ceria perayaan Gawai sewaktu sebelum pandemik melanda negara.Bagaimanapun, Maria dan keluarganya masih merasakan kegembiraan perayaan kerana berpeluang untuk berkomunikasi dengan saudara-maranya sepanjang tempoh perayaan.“Saya gembira kerana teknologi komunikasi bertambah baik,” kata wanita berusia 53 tahun itu.“Kami akan melakukan panggilan video pada waktu pagi untuk ucapan selamat dan doa sempena Gawai.”Sajian tadisisi lemang juga merupakan hidangan utama Gawai.Sebelum pandemik Covid-19 katanya, kegembiraan Gawai selalu tertumpu pada kedatangan ahli keluarganya dari Miri dan Kuala Lumpur yang akan terbang pulang ke Kuching untuk perayaan tersebut.“Pada hari Gawai, kami akan mengundang para menteri untuk turut bersama meraikan,” kenangnya.Tetapi sekarang, suasananya jauh berbeza.“Yang penting ialah kita merayakan Gawai ini dengan selamat dan mengikuti semua SOP sehingga kita dapat merayakan lebih banyak hari Gawai pada masa akan datang,” katanya.Walaupun perayaan beramai-ramai tidak dibenarkan tahun ini, dia mesti terus mengawasi penduduk kampungnya seperti yang selalu dilakukan – kali ini dengan alasan yang berbeza.Dia perlu memastikan tidak ada kunjungan ziarah di kawasan penempatan mereka.“Akan ada polis yang akan lakukan rondaan, jadi saya beritahu jika mereka ditangkap kerana melanggar SOP, mereka bertanggungjawab atas tindakan mereka itu,” katanya.


Peluang kem negara capai sasaran 40 emas Sukan SEA hampir mustahil

Peluang kontinjen negara untuk mencapai sasaran 40 pingat emas pada Sukan SEA 2023 secara realistik agak sukar sebelum temasya sukan dwitahunan itu melabuhkan tirai, Rabu ini.
Biarpun berbaki dua hari lagi, kesemua acara sukan yang dipertandingkan pada temasya kali ini akan berakhir esok bagi memberi laluan kepada upacara penutup pada Rabu.
Selepas berakhir saingan hari ke-10 hari ini, kem negara meraih 30 pingat emas, 42 perak dan 85 gangsa.
Pencapaian keseluruhan pingat itu juga menyaksikan kontinjen negara kekal berada di tempat ketujuh dan pastinya agak mustahil bagi memperbaiki kedudukan apabila Singapura yang berada di tangga keenam sudah mengutip 45 emas, 38 perak dan 57 gangsa.
Kedudukan di tempat ketujuh itu sesuatu yang membimbangkan kerana kontinjen negara sering berada di kedudukan lima teratas pada temasya Sukan SEA.
Malaysia hanya dua kali berada di tempat keenam iaitu pada edisi 1983 di Singapura dan Hanoi, Vietnam tahun lepas.
Pada saingan hari ini, kem taekwondo muncul penyelamat apabila menyumbangkan emas tunggal buat kontinjen negara pada hari ke-10 temasya, menerusi Muhammad Syafiq Zuber dalam kategori kyorugi lelaki bawah 80 kilogram (kg) sekali gus menghadiahkan pingat emas ke-30 Malaysia.
Esok, peluang kem negara bagi menambah pingat emas tertumpu kepada hoki yang menyaksikan kedua-dua pasukan lelaki dan wanita akan membuat perhitungan di final, acara sepak takraw antara regu, ping pong dan badminton.
Selain itu, Malaysia kini mengharapkan acara sukan lain yang bukan menjadi lubuk emas negara seperti dance sport, perlumbaan bot tradisional dan kick boxing dapat mencipta kejutan bagi menyumbangkan pingat emas kepada kem negara, esok.
Selepas tamat saingan hari ke-10, Vietnam hampir pasti muncul juara keseluruhan apabila mengutip 123 emas, 100 perak dan 97 gangsa, diikuti Thailand 94-76-93, manakala Indonesia di tempat ketiga dengan 74-66-92.


Hampir 100,000 hilang kerja akibat Covid-19

Seramai 99,696 pekerja termasuk golongan berkemahiran tinggi terlibat dalam pembuangan pekerja sejak Januari hingga 27 November tahun ini, akibat kesan penularan Covid-19 di negara ini, kata Timbalan Menteri Sumber Manusia Awang Hashim.Beliau berkata antara pekerja berkemahiran tinggi yang terlibat dalam pembuangan itu ialah kategori pengurus seramai 13,109 orang; profesional (26,079 orang); dan juruteknik serta profesional bersekutu (19,095 orang).“Kesemua mereka ini berpendapatan RM4,000 ke atas yang tidak tersenarai dalam sistem Program Subsidi Upah (PSU) yang kita sediakan untuk membantu mereka yang hilang pekerjaan,” katanya pada sesi soal jawab pada persidangan Dewan Rakyat di sini hari ini.“Antara sektor terlibat ialah pengilangan, penginapan dan Food and Beverage (makanan dan minuman), pemborong dan peruncitan, pembinaan dan pengangkutan,” katanya.Beliau menjawab soalan M Kulasegaran (DAP-Ipoh Barat) yang meminta kementerian menyatakan mengenai kegagalan PSU dalam menyenaraikan pekerja golongan pengurusan sebagai penerima subsidi upah sedangkan statistik menunjukkan secara jelas bahawa 59% kadar pengangguran membabitkan kalangan pekerja berkemahiran tinggi.Awang berkata pembuangan pekerja itu disebabkan faktor luar kawalan majikan dalam sektor tertentu yang tidak dapat dielakkan, walaupun kerajaan menjalankan pelbagai inisiatif dan pakej rangsangan ekonomi untuk mengurangkan impak.“Antara sektor terlibat ialah pengilangan, penginapan dan Food and Beverage (makanan dan minuman), pemborong dan peruncitan, pembinaan dan pengangkutan,” katanya.Awang berkata antara faktor yang melibatkan pembuangan pekerja ialah penutupan perniagaan; pengecilan tenaga kerja; skim berhenti secara sukarela (VSS) dan skim pemisahan persetujuan bersama (MSS); syarikat mengalami masalah kewangan kritikal; penutupan separa; pengambilalihan syarikat; dan penempatan semula syarikat.Beliau berkata dianggarkan 75% daripada jumlah keseluruhan pekerja yang dibuang adalah daripada golongan B40 yang berpendapatan RM4,000 ke bawah.Oleh itu, PSU yang diperkenalkan untuk membantu pekerja yang paling terkesan dalam kalangan B40 manakala golongan pengurusan yang diberhentikan kerja masih diberi perlindungan di bawah Akta SIP (Akta 800) tertakluk had gaji maksimum RM4,000.Ini bermakna pekerja-pekerja yang bergaji melebihi RM4,000 termasuk golongan pengurusan akan mendapat faedah seperti Elaun Mencari Pekerjaan, katanya.


WHO syor penggunaan vaksin malaria pertama tangani kematian kanak-kanak Afrika

Pertubuhan Kesihatan Sedunia (WHO) pada Rabu meluluskan penggunaan vaksin RTS, S/AS01 iaitu yang pertama bagi menangani malaria di negara itu.Vaksinasi itu adalah bagi melindungi penduduk negara-negara Afrika daripada penyakit yang menular melalui nyamuk dan telah menjadi punca korban lebih 400,000 orang setiap tahun, khususnya dalam kalangan kanak-kanak.Keputusan itu dibuat selepas pelaksanaan program rintis di Ghana, Kenya dan Malawi sejak 2019 dan setakat ini lebih dari dua juta dos vaksin berkenaan telah diberikan.Vaksin tersebut kali pertama dikeluarkan oleh syarikat farmaseutikal GSK pada 1987.Selepas meneliti dapatan data dari ketiga-tiga negara berkenaan, WHO “mengesyorkan penggunaan secara meluas vaksin malaria pertama di dunia” tersebut, kata Ketua Pengarah WHO, Tedros Adhanom Ghebreyesus.WHO dalam satu kenyataan berkata, penggunaan vaksin itu secara meluas disyorkan dalam kalangan kanak-kanak di negara sub-Sahara Afrika dan wilayah lain yang mencatatkan penularan malaria pada tahap sederhana dan tinggi.Terdapat banyak vaksin dikeluarkan bagi menangani virus dan bakteria, namun ia adalah julung kali WHO mengesyorkan penggunaan vaksin itu secara meluas terhadap parasit manusia.Simptom penyakit itu termasuk demam, sakit kepala dan otot, tubuh dingin selain demam dan berpeluh.Dapatan kajian juga mendapati program rintis tersebut telah menunjukkan “vaksinasi telah mengurangkan malaria tenat yang boleh menyebabkan kematian sebanyak 30%” kata Pengarah Jabatan Imunisasi, Vaksin dan Biologi WHO Kate O’Brien.Pengarah Program Malaria Global WHO, Pedro Alonso pula berkata “daripada perspektif saintifik, ini adalah satu kejayaan besar,”Menurut dapatan itu juga, vaksin tersebut bertindak melawan plasmodium falsiparum – salah satu daripada spesies parasit malaria yang paling berbahaya.


93.8% dewasa lengkap divaksinasi

21,960,911 individu atau 93.8% populasi dewasa di seluruh negara lengkap divaksinasi setakat semalam.Sementara itu, 22,745,310 atau 97.2% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Sejumlah 134,180 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 47,838,886.Sementara itu, 2,662 dos penggalas diberikan kepada kumpulan sasaran semalam, menjadikan jumlah keseluruhan dos penggalak yang diberikan sebanyak 21,477.Bagi remaja berusia 12 hingga 17 tahun, 25.6% atau 806,330 individu telah melengkapkan vaksinasi, sementara 78.2% atau 2,463,207 lagi telah menerima sekurang-kurangnya satu suntikan.


25 ahli Parlimen Umno tak akan sokong Zahid gulingkan kerajaan, kata Nazri

25 ahli Parlimen Umno yang menandatangani akuan berkanun (SD) untuk melantik Hishammuddin Hussein sebagai jurucakap tidak akan menyokong usaha dilakukan Ahmad Zahid Hamidi untuk menggulingkan kerajaan Perikatan Nasional (PN), kata Mohamed Nazri Aziz.Ahli Parlimen Padang Rengas itu berkata, beliau dan rakan-rakan ahli Parlimen lain sudah mengetahui gerakan dilakukan Zahid dan beberapa sekutunya untuk “memaksa” ahli-ahli Parlimen Umno menandatangani SD bagi menarik kembali sokongan kepada kerajaan PN sebelum 1 Ogos.“Setakat yang saya tahu, saya dan rakan-rakan ahli Parlimen yang lain, 25 orang ini tidak akan tandatangan,” katanya kepada MalaysiaNow.Nazri menjelaskan, disebabkan tindakan Zahid inilah beliau dan lagi 24 ahli-ahli Parlimen melantik Hishammuddin menjadi jurucakap untuk menjelaskan kepada Yang di-Pertuan Agong Sultan Abdullah Sultan Ahmad Shah mengenai pendirian mereka.“Dalam kalangan kami 25 orang ahli Parlimen mengambil maklum yang Zahid hendak mengambil tandatangan ahli-ahli Parlimen, sebab tu kami sudah bersedia dengan memberi mandat kepada Hishammuddin Hussein menjadi jurucakap bagi pihak kami,” katanya.MalaysiaNow difahamkan, Umno sejak Khamis memanggil ahli-ahli Parlimennya secara berperingkat bagi mendapatkan perakuan bersama meninggalkan kerajaan PN sebelum 1 Ogos.Lebih 10 ahli Parlimen yang juga ahli Majlis Tertinggi Umno dipanggil menemui Zahid dan juga timbalannya, Mohamad Hasan serta Setiausaha Agung, Ahmad Maslan di ibu pejabat parti.Tindakan ini jelas bertentangan dengan apa yang diputuskan Perhimpunan Agung Umno iaitu akan kekal dengan kerajaan PN sehingga Pilihan Raya Umum ke-15 (PRU15).Pada PRU14, Umno memenangi 54 kerusi Parlimen.Bagaimanapun, 15 daripadanya melompat menyertai Bersatu menyebabkan Umno kini hanya tinggal 39 ahli Parlimen.Daripada 39 ahli Parlimen Umno, 25 daripadanya melantik Hishammuddin sebagai jurucakap menjadikan Zahid hanya mempunyai 14 orang termasuk dirinya.Nazri juga berkata beliau kembali menyokong Perdana Menteri Muhyiddin Yassin dan kerajaan PN sehingga PRU15.“Saya tarik balik pengumuman saya pada bulan Januari dulu iaitu menarik sokongan kepada PN. Sekarang saya menyokong Muhyiddin bersama dengan kerajaan PN sehingga PRU15 seperti diputuskan oleh Perhimpunan Agung Umno pada Mac lalu,” katanya.Sebelum ini Nazri memberitahu MalaysiaNow beliau ditipu oleh Zahid untuk menarik sokongannya terhadap PN, mendakwa langkah itu didalangi presiden Umno.“Dia (Zahid) yang merancang lepas tu dia sendiri tak tarik diri, dia tipu kalau tidak kenapa saya nak tarik diri takde sebab. Saya memang rasa saya ditipu,” katanya.


Elak risiko LSD, Malaysia gantung import lembu, kerbau Thailand

Malaysia menggantung serta-merta pengimportan lembu dan kerbau dari Thailand selepas menilai risiko penularan penyakit lumpy skin disease (LSD) yang dilaporkan menular di lebih 41 wilayah di negara itu.Menurut Jabatan Perkhidmatan Veterinar (JPV) ketetapan tersebut diambil bagi membendung risiko penularan penyakit LSD dari Thailand demi kepentingan industri penternakan ruminan negara.“Jabatan Perkhidmatan Veterinar menyeru semua pemain industri seperti pengimport, peraih dan penternak memberi kerjasama dengan membatalkan tempahan (sekiranya ada) dengan pihak pembekal lembu dan kerbau di Thailand,” menurut jabatan itu dalam kenyataan hari ini.Jabatan itu berkata pemain industri juga dinasihatkan supaya segera melaporkan kepada pihak berkuasa veterinar negeri serta daerah berdekatan sekiranya terdapat lembu dan kerbau di ladang atau kandang menunjukkan gejala jangkitan LSD untuk tindakan kawalan dan pencegahan.“Walaupun penyakit LSD tidak zoonotik iaitu tidak menjangkiti manusia tetapi memberi kesan ekonomi kepada industri penternakan ruminan dan kerugian akibat penurunan berat badan, penurunan pengeluaran susu, keguguran dan kemandulan pada ternakan yang terjangkit,” katanya.Sebagai usaha membanteras kemungkinan penyeludupan lembu dan kerbau dari Thailand, Jabatan Perkhidmatan Veterinar mendapatkan kerjasama pihak berkuasa Agensi Kawalan Sempadan untuk mempertingkatkan kawal selia di sepanjang sempadan Malaysia-Thailand.Jabatan Kastam dan Jabatan Perkhidmatan Kuarantin dan Pemeriksaan Malaysia (Maqis) pula akan mempertingkatkan pemeriksaan di pintu masuk negara bagi menghalang kemasukan lembu dan kerbau dari Thailand, katanya.Pada 2 Jun lepas, Pengarah Maqis Kedah P. Lily Rosalind dilaporkan berkata pihaknya telah mengesan penyakit LSD pada 42 ekor lembu yang diimport dari Thailand di stesen kuarantin dekat Bukit Kayu Hitam, Kedah.Menurutnya, kesemua lembu itu adalah sebahagian daripada 1,434 ekor lembu yang diimport pada 26 April lepas dan menjalani tempoh kuarantin sebelum dibenarkan masuk ke negara ini.


Singapura mohon maaf atas jenaka melampau MH370

Suruhanjaya Tinggi Singapura di Malaysia memohon maaf kepada semua rakyat Malaysia berhubung kenyataan melampau yang dikeluarkan seorang pelawak republik itu mengenai penerbangan Malaysia Airlines MH370 sewaktu persembahan di New York.
Jocelyn Chia membuat komen itu sebagai sebahagian daripada jenaka berkenaan hubungan Malaysia dengan Singapura.
"Sekarang Malaysia, kamu cuba datang ke sana sini seperti, hey, Singapura, kamu kelihatan baiklah.
"Dan kami seperti, saya tahu. Tetapi mengapa anda tidak melawat saya selama 40 tahun? Dan anda seperti, ya, saya cuba, tetapi anda tahu, kapal terbang saya tidak boleh terbang.
"Apa, Malaysia Airlines akan hilang bukan kelakar, huh? Sesetengah jenaka tidak sampai," katanya dalam klip video yang disiarkan di media sosialnya pada 6 Jun.
Pesuruhjaya Tinggi Singapura ke Malaysia Vanu Gopala Menon berkata beliau "terkejut" dengan "komen menyinggung perasaan" yang dibuat Chia itu, sambil menambah kerajaan Singapura tidak membenarkan tindakan yang menyebabkan kemudaratan kepada orang lain.
"Chia, yang bukan lagi warga Singapura, sama sekali tidak mencerminkan pandangan kami," katanya.
"Saya dengan ikhlas memohon maaf kepada semua rakyat Malaysia atas kata-katanya yang menyakitkan hati itu.”
MH370 hilang dari radar pada 8 Mac 2014, dalam perjalanan dari Kuala Lumpur ke Beijing.
Pesawat dan 239 penumpangnya masih belum ditemui meskipun pencarian meluas di lautan melibatkan beberapa negara.
Vanu dalam kenyataannya berkata Singapura dan Malaysia mempunyai hubungan yang kukuh dari pelbagai aspek, dengan hubungan yang cukup erat.
"Kita juga mempunyai sejarah yang unik dan hubungan yang rapat antara rakyat dengan rakyat,” katanya.
"Komen yang dibuat oleh Chia tidak membantu dan menjejaskan kepercayaan dan persahabatan yang erat yang dinikmati oleh kedua-dua negara dan rakyat kita."
Dalam pada itu, Menteri Luar Zambry Abdul Kadir berkata Chia tidak menunjukkan sensitiviti dan empati terhadap rakyat Malaysia serta keluarga penumpang MH370.
“Video ini juga jelas menggambarkan tingkah laku yang bertentangan dengan nilai-nilai negara Asia yang terkenal dengan adab dan akhlaknya.
“Saya percaya ini bukan pendirian atau tindakan yang diterima oleh mana-mana negara apatah lagi yang menggambarkan pendirian rasmi mana-mana kerajaan,” katanya dalam satu kenyataan.


KDNK akan melantun tahun ini disebabkan lebihan dagangan tertinggi dalam 2 dekad

Putrajaya yakin 2021 akan menyaksikan prestasi ekonomi lebih baik walaupun pandemik Covid-19 terus menyaksikan peningkatan jangkitan dan kematian di seluruh dunia hingga menyebabkan perintah kawalan pergerakan kembali dilaksanakan.Dalam laporan terperinci berhubung prestasi perdagangan negara, Putrajaya berkata keluaran dalam negara kasar (KDNK) dijangka melantun antara 6.5% dan 7.5%, lebih tinggi daripada diramalkan bagi kumpulan Asean-5.Pertumbuhan bagi kumpulan itu, yang meletakkan Malaysia bersama Singapura, Indonesia, Filipina dan Thailand diramalkan pada 5.2%.Ia juga menyaksikan permintaan lebih tinggi bagi produk berasaskan semikonduktor dan komoditi untuk meningkatkan eksport tahun ini.Laporan dikeluarkan kementerian perdagangan antarabangsa dan industri itu juga menunjukkan lebihan dagangan tahun lepas merupakan tertinggi dalam lebih dua dekad walaupun Covid-19 mendatangkan kesan kepada ekonomi.Menteri Kanan Mohamed Azmin Ali berkata, keyakinan pelabur disokong pengesahan baru Moody’s bagi penarafan penerbit jangka panjang mata wang tempatan dan asing Malaysia pada A3, dengan unjuran stabil.“Ini jelas membuktikan disiplin fiskal kerajaan yang kukuh dan prospek pertumbuhan jangka sederhana yang mampan serta memberikan gambaran keyakinan Moody’s terhadap Malaysia yang memiliki kedudukan kredit yang kukuh.“Di saat yang mencabar ini, keutamaan kerajaan adalah untuk meletakkan hala tuju negara kembali kepada usaha pemulihan ekonomi terutamanya dengan pelaksanaan Rancangan Malaysia ke-12, satu pelan tindakan untuk pertumbuhan yang lestari berpaksikan kepada asas-asas ekonomi yang kukuh dan kebijakan yang jitu,” kata Azmin yang juga menteri perdagangan antarabangsa dan industri.Lebihan dagangan merekodkan pertumbuhan dua digit selama empat tahun berturut-turut, tetapi tahun lepas meningkat 26.9% kepada RM184.79 bilion berbanding 2019, terbesar setakat ini sejak 1998.Sementara eksport menurun 1.4% pada 2020 disebabkan sekatan terhadap aktiviti ekonomi, melantun pada separuh kedua 2020, meningkat sebanyak 4.8%.Pengurangan eksport direkodkan ke Thailand, India, Bangladesh, Vietnam dan Jepun manakala kenaikan eksport dicatatkan ke China, AS, Singapura dan Hong Kong.China kekal sebagai destinasi eksport terbesar Malaysia dengan peningkatan sebanyak 12.5% kepada RM158.6 bilion, menyumbang kepada 16.2% jumlah keseluruhan eksport pada 2020.“Peningkatan ini dipacu oleh kenaikan eksport barangan besi dan keluli, barangan perkilangan lain (SSD), barangan E&E, barangan perkilangan logam, minyak sawit dan keluaran pertanian berasaskan minyak sawit, keluaran getah serta barangan kertas dan pulpa,” kata laporan itu.Eksport ke EU bernilai RM84.06 bilion, menurun 4.3% terutamanya disebabkan oleh eksport yang lebih rendah bagi barangan E&E.Penurunan ini diimbangi oleh kenaikan eksport keluaran getah serta minyak sawit dan keluaran pertanian berasaskan minyak sawit.“Eksport keluaran getah ke EU meningkat dua kali ganda kepada RM9.33 bilion berbanding tahun sebelumnya manakala eksport minyak sawit dan keluaran pertanian berasaskan minyak sawit melonjak 36.4% kepada RM7.11 bilion”.Produk E&E merupakan yang terbesar dalam eksport Malaysia pada 2020 dengan RM386.11 bilion, meningkat 3.5% berbanding 2020.“Peningkatan ini disumbangkan oleh kenaikan eksport litar bersepadu elektronik, kelengkapan penghantaran atau penerimaan suara, imej dan data serta alat ganti bagi litar bersepadu elektronik di mana kesemua komponen ini amat penting bagi menyokong amalan berkerja dari rumah,” kata laporan itu.Selari dengan peningkatan permintaan global terhadap peralatan perlindungan diri (PPE) berikutan krisis Covid-19, eksport keluaran getah khasnya sarung tangan getah merekodkan pertumbuhan kukuh pada tahun 2020.“Eksport sarung tangan getah meningkat dua kali ganda kepada RM35.26 bilion berbanding tahun 2019”.


SPRM terima laporan Najib terhadap pengurus kanan Goldman Sachs berhubung isu 1MDB

Suruhanjaya Pencegahan Rasuah Malaysia (SPRM) mengesahkan telah menerima laporan daripada bekas perdana menteri Najib Razak terhadap bekas pengurus kanan Goldman Sachs Tim Leissner berhubung isu 1Malaysia Development Bhd (1MDB).SPRM dalam kenyataan semalam berkata pihaknya akan mengkaji dan meneliti laporan itu meliputi semua aspek sebelum sebarang tindakan lanjut dijalankan.Najib semalam membuat laporan di ibu pejabat SPRM agar pihak berkuasa Malaysia mengambil tindakan sewajarnya termasuk menyoal dan mengekstradisi Leissner berkaitan isu 1MDB.


RUU kawalan merokok dirujuk kepada Jawatankuasa Pilihan Khas Parlimen

Rang Undang-undang Kawalan Produk Merokok Demi Kesihatan Awam 2023 akan dirujuk kepada Jawatankuasa Pilihan Khas (JKPK) Kesihatan Parlimen untuk penelitian lanjut.
Menteri Kesihatan Dr Zaliha Mustafa mencadangkan perkara itu berdasarkan Peraturan 54(1) Peraturan-peraturan Majlis Mesyuarat Dewan Rakyat supaya ia dirujuk kepada jawatankuasa itu bagi membuat syor-syor selain meneliti dasar Generasi Penamat (GEG) serta peruntukan berkaitan.
Zaliha menjelaskan rang undang-undang itu adalah yang baharu selepas mengambil kira syor-syor perbincangan JKPK Kesihatan pada tahun 2022 dan pertambahan pindaan baharu terhadap dasar GEG.
“Berdasarkan sesi libat urus dengan JKPK Kesihatan pada 6 Jun lepas bersama  Ahli Parlimen, badan profesional dan pertubuhan bukan kerajaan (NGO), terdapat permintaan agar beberapa perkara dilihat dan diperhalusi lebih lanjut.
“Justeru, KKM mencadangkan ia dirujuk kepada JKPK Kesihatan untuk penelitian lanjut selain jawatankuasa ini yang berfungsi sebagi mekanisme semak dan imbang dengan ambil kira pandangan semua pihak,” katanya pada persidangan Dewan Rakyat selepas membentangkan rang undang-undang itu bagi bacaan kali pertama, di Kuala Lumpur hari ini.
Beliau berkata pembentangan bacaan kali pertama rang undang-undang itu serta cadangan untuk merujuk kepada JKPK Kesihatan, bukti komitmen kerajaan untuk memastikan peraturan baharu itu dapat diluluskan segera demi generasi baharu.
Sementara itu berdasarkan naskhah biru yang diedarkan di Parlimen hari ini, rang undang-undang itu bertujuan mengawal penjualan dan pembelian produk tembakau, bahan merokok, produk pengganti tembakau dan peranti merokok, demi kesihatan awam untuk melahirkan suatu generasi baharu bebas merokok.
Menurut Fasal 13 dan 14 rang undang-undang itu yang menyatakan larangan penjualan produk atau bahan merokok, pengganti tembakau atau peranti merokok kepada individu yang lahir mulai 1 Januari 2007 (generasi GEG), selain larangan individu GEG membeli produk rokok atau tembakau di bawah fasal sama.
Rang udang-undang itu turut memperuntukkan denda tidak lebih RM20,000 atau penjara tidak lebih setahun jika didapati menjual produk berkenaan kepada individu yang lahir mulai 1 Januari 2007.
Selain ini, denda tidak lebih RM500 atau perintah khidmat masyarakat turut dikenakan kepada mana-mana individu generasi GEG yang didapati membeli produk berkenaan.


PM ambil maklum titah Agong, jamin langkah susulan berdasarkan Perlembagaan

Kerajaan mengambil maklum titah pandangan Yang di-Pertuan Agong dan menjamin langkah-langkah susulan berdasarkan Perlembagaan dan undang-undang akan diambil, kata Pejabat Perdana Menteri (PMO).“Dalam sesi-sesi mengadap ke atas Agong, Perdana Menteri Muhyiddin Yassin menyembah maklum dan menasihati Sultan Abdullah Sultan Ahmad Shah mengenai perjalanan pengurusan pandemik Covid-19, penguatkuasaan ordinan-ordinan daurat,” kata PMO dalam sebuah kenyataan hari ini.PMO turut berkata pertemuan bersama Agong turut membincangkan pelaksanaan Program Imunisasi Covid-19 Kebangsaan (PICK) pakej rangsangan ekonomi dan bantuan kewangan kepada rakyat selain pelaksanaan sidang Parlimen dan Pelan Pemulihan Negara.Semalam, Yang di-Pertuan Agong menggesa agar sidang Parlimen diadakan segera bagi membolehkan ordinan darurat dibahaskan, beberapa jam selepas mesyuarat Majlis Raja-raja di Istana Negara.Kenyataan beliau juga turut dipanjangkan Raja-Raja Melayu dalam kenyataan berasingan menyatakan darurat tidak perlu dilanjutkan selepas 1 Ogos 2021.Selasa lalu, Muhyiddin mengumumkan empat fasa pemulihan negara dengan mensasarkan sidang Parlimen dibuka semula dalam fasa ketiga yang dijangka akan bermula sekitar bulan September atau Oktober depan.Dalam perutusannya, Muhyiddin berkata fasa ketiga pelan pemulihan itu akan menyaksikan beberapa sektor akan dibuka semula termasuk Parlimen yang digantung sejak darurat diisytiharkan Januari lalu“Saya ingin menyatakan komitmen saya di sini bahawa sidang parlimen dapat diadakan selama fasa ini pada bulan September atau Oktober, dengan tunduk pada SOP yang ketat.“Ini adalah pendirian saya dari awal bahawa sistem demokrasi berparlimen boleh berfungsi semula pada masa yang sesuai, iaitu setelah kes-kes Covid-19 terkawal dan kita hampir mencapai imuniti berkelompok,” katanya.


OIC kecam pencerobohan berterusan Israel ke atas Al-Aqsa

Pertubuhan Kerjasama Islam (OIC) mengecam dan menolak segala tindakan pencerobohan tentera Israel ke atas Masjid Al-Aqsa.Perkara itu dinyatakan dalam ucapan Setiausaha Agung OIC Hissein Brahim Taha ketika mesyuarat tergempar Jawatankuasa Eksekutif pertubuhan itu yang diadakan secara maya. Mesyuarat tergempar itu diadakan atas permintaan Indonesia untuk membincangkan kekasaran tentera Israel yang semakin melampau sejak kebelakangan ini terhadap umat Islam Palestin di masjid suci itu.Beliau berkata, Palestin secara amnya dan kota Baitulmaqdis khususnya baru-baru ini menyaksikan peningkatan serangan dan pencerobohan oleh tentera Israel yang tidak pernah berlaku sebelum ini ke atas tapak suci Islam dan Kristian, terutamanya Masjid Al-Aqsa.“Saya telah bercakap dengan beberapa pihak antarabangsa dan memaklumkan kepada mereka tentang penolakan dan kecaman OIC terhadap percubaan Israel yang memaksa pembahagian ruang dan waktu dalam kawasan Masjid Al-Aqsa untuk rakyatnya.“Kami sekali lagi menyeru kepada semua pihak dan pertubuhan antarabangsa untuk memikul tanggungjawab mereka dan terlibat dalam usaha yang membawa kepada pengakhiran pencerobohan Israel serta mewujudkan penubuhan Negara Palestin yang merdeka dengan Baitulmaqdis Timur sebagai ibu kotanya.“Kami juga ingin menekankan keperluan dan kepentingan dalam memelihara sejarah dan undang-undang yang wujud di Masjid Al-Aqsa kerana ia adalah tempat ibadat suci khusus untuk umat Islam,” katanya.Setakat ini, seramai 200 rakyat Palestin cedera di perkarangan Masjid Al-Aqsa ketika pertempuran tercetus dengan tentera Israel sejak beberapa minggu lalu.Tapak suci yang menjadi pertikaian antara dua agama itu dikenali sebagai perkarangan Masjid Al-Aqsa untuk umat Islam dan Temple Mount bagi Yahudi, terletak di Kota Lama Baitulmaqdis dan dijajah Israel ketika perang Asia Barat 1967. Tapak itu telah ditadbir oleh Wakaf Muslim Jordan tetapi dilindungi pasukan polis Israel.


Derita 30 tahun wanita Sikh menunggu kerakyatan

Kehidupan Baljit Kaur tidak bermula dengan begitu baik.
Pada usia kanak-kanak, dia ditinggalkan oleh ibunya secara tiba-tiba.
Pada mulanya, ibunya menumpang di rumah milik sebuah keluarga Sikh di Pulau Pinang oleh kerana keadaannya yang sehelai sepinggang.
Swarn Singh, ketua keluarga Sikh yang menerima masuk ibu Baljit merupakan seorang pengusaha taska yang buta.
Menurut ceritanya, ibu kandung Baljit datang dari Negeri Sembilan dan mahu mencari kerja di pulau mutiara itu.
Namun satu hari, wanita tersebut keluar dan hilang tanpa berita.
Sejak itu, Baljit dibesarkan oleh keluarga Sikh dengan baik.
Kanak-kanak perempuan itu membesar dengan anak-anak keluarga berkenaan dan sudah dianggap sebagai adik-beradik mereka.
Disebabkan ibu bapanya kini sudah tidak diketahui lokasinya, dan ketiadaan dokumen berkaitan kelahiran, Baljit tidak diberikan kewarganegaraan.
Bercakap kepada MalaysiaNow, kakak angkatnya, Sumir Kaur berkata, pelbagai usaha dilakukan pihaknya untuk mendapatkan kerakyatan bagi Baljit.
“Pada 2014, saya memohon kepada Jabatan Pendaftaran Negara (JPN) Pulau Pinang untuk memulakan proses mencari sijil kelahiran Baljit.
"Oleh kerana kami tidak mempunyai sebarang dokumen sah kanak-kanak ini, JPN memberitahu kami bahawa mereka gagal mencari sijil kelahirannya," katanya kepada MalaysiaNow.
Usaha kemudian dibawa kepada bekas perdana menteri Muhyiddin Yassin pada 2019, ketika beliau menjadi menteri dalam negeri.
Selepas pertemuan itu, JPN Putrajaya menjalankan siasatan dan membantu meluluskan sijil kelahiran daftar lewat untuk Baljit.
"Pada 2020, JPN Putrajaya memberi kami borang untuk memohon Kad Pengenalan Pemastautin Sementara (MYKAS) untuk Baljit Kaur.
“Mereka memberitahu kami harus memohon MYKAS dahulu dan selepas mendapatkan Kad Pengenalan MYKAS, baru kami boleh memulakan proses untuk memohon kewarganegaraan Malaysia."
Dalam kad pengenalan MYKAS itu, taraf kewarganegaraan Baljit tercatat status “Bukan Warganegara”.
Sumir turut mempersoalkan tindakan JPN Putrajaya yang mendorong mereka memohon MYKAS sedangkan Baljit berhak menerima kerakyatan.
Katanya, Baljit sudah menanggung derita tiada kerakyatan sepanjang hayatnya.
"Baljit tidak dapat bersekolah kerana tiada dokumen. Saya yang mengajarnya di rumah. Dia juga tidak dapat mengambil lesen kereta kerana tiada dokumen.
"30 tahun, dia duduk di rumah sahaja kerana tidak dapat buat apa-apa tanpa dokumen," katanya.
Lebih malang lagi, keadaan mental Baljit juga pernah merudum dengan teruk akibat statusnya.
Sumir mendedahkan, Baljit pernah cuba mengambil nyawanya sendiri sembilan tahun lepas.
Ketika waktu berganti waktu, Baljit tidak memadam cita-citanya untuk menjadi chef.
Kata Sumir, wanita itu ingin membuka restorannya sendiri satu hari nanti.


Anggota polis marin dituduh 101 lagi pertuduhan terima rasuah, keseluruhan 144

Seorang anggota polis marin berpangkat koperal yang dituduh atas 43 pertuduhan menerima rasuah semalam, didakwa atas 101 lagi pertuduhan di Mahkamah Sesyen di Ipoh hari ini membabitkan jumlah suapan lebih RM 243,000.Tertuduh, Zubairi Abdul Mutalib, 60, bagaimanapun mengaku tidak bersalah dan minta dibicarakan atas kesemua pertuduhan yang dibacakan serentak, bersama 101 pertuduhan pilihan di hadapan Hakim S Indra Nehru.Berdasarkan pertuduhan, Zubairi sebagai ketua jentera bot ronda PSC 16 di Pengkalan Polis Marin, Kg Acheh, Sitiawan, didakwa menerima suapan berupa wang tunai daripada tujuh individu antara Mei 2016 hingga Julai 2019.Wang tunai itu diterima tertuduh sebagai dorongan untuk tidak melakukan suatu perbuatan perhubungan dengan hal ehwal prinsipalnya, iaitu tidak mengambil apa-apa tindakan terhadap beberapa bot yang dikatakan melakukan kesalahan di bawah Akta Perikanan 1985, sepanjang tempoh itu.Bagi kesemua 101 pertuduhan itu, tertuduh didakwa menerima suapan antara RM7,285 sehingga RM123,390 dengan jumlah keseluruhan RM243,040.Ia menjadikan keseluruhan 144 pendakwaan yang dihadapi tertuduh sejak semalam, melibatkan nilai keseluruhan suapan sebanyak RM389,390 membabitkan lapan individu.Pertuduhan dibuat di bawah Seksyen 17 (a) Akta Suruhanjaya Pencegahan Rasuah Malaysia (SPRM) yang boleh dihukum di bawah Seksyen 24 (1) akta sama dan jika sabit kesalahan, boleh dihukum penjara tidak melebihi 10 tahun dan denda tidak kurang lima kali ganda daripada nilai suapan atau RM10,000 atau yang mana lebih tinggi.Ia menjadikan keseluruhan 144 pendakwaan yang dihadapi tertuduh sejak semalam, melibatkan nilai keseluruhan suapan sebanyak RM389,390 membabitkan lapan individu.Tertuduh turut didakwa dengan pertuduhan pilihan mengikut Seksyen 165 Kanun Keseksaan, yang membawa hukuman penjara hingga dua tahun atau denda atau kedua-duanya sekali jika sabit kesalahan.Mahkamah kemudian membenarkan tertuduh diikat jamin sebanyak RM48,000 bagi kesemua pertuduhan dengan seorang penjamin, dan menetapkan 31 Mac depan sebagai tarikh sebutan semula kes.Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Nurul Wahida Jalaluddin, manakala tertuduh diwakili peguam Muhammad Aizad Fakri.Pengamal media yang menunggu sejak pukul 8.30 pagi tadi, tidak dibenarkan memasuki kamar pendakwaan bagi mengelakkan penularan wabak Covid-19.


Mahkamah benar saman 122 pembeli rumah Cyberjaya terhadap syarikat pembinaan

Mahkamah Tinggi Kuala Lumpur hari ini membenarkan saman 122 pembeli rumah di Cyberjaya terhadap syarikat pembinaan Wawasan Rajawali Sdn Bhd.
Peguam V Rajadevan, yang mewakili kesemua plaintif, berkata hakim Akhtar Tahir membuat keputusan itu selepas bersetuju dengan hujahnya bahawa Wawasan Rajawali memberikan gambaran salah dalam risalah bahawa projek tersebut adalah pembangunan bercampur terdiri daripada kediaman, hotel, pusat beli-belah dan taman digelar sebagai "Your World In One Place" yang gagal diserah kepada pembeli seperti dijanjikan.
Beliau berkata Wawasan Rajawali, anak syarikat milik penuh OSK Property Holdings Sdn Bhd, telah diperintah membayar RM50,000 kepada setiap pembeli rumah kerana memberikan gambaran yang salah.
"Hakim turut memerintahkan agar pampasan dibayar bagi penyerahan lewat berjumlah RM1,351,797 kepada pembeli rumah yang terjejas. Ganti rugi teruk berjumlah RM2 juta juga diberikan kepada mereka. Wawasan Rajawali juga diarah membetulkan kecacatan hartanah terbabit dalam tempoh tiga bulan mulai hari ini," kata Rajadevan ketika dihubungi.
Prosiding hari ini dijalankan secara dalam talian selepas perbicaraan penuh. Masing-masing empat saksi plaintif dan pembelaan telah memberi keterangan sepanjang perbicaraan kes itu.
Kesemua plaintif memfailkan saman pada Mei 2019 selepas mendakwa Wawasan Rajawali telah menawarkan unit pangsapuri perkhidmatan di Cyberjaya dengan membuat representasi di dalam risalah yang diedarkan kepada pembeli.
Dakwa plaintif, antara representasi itu ialah unit kondominium yang dijual adalah sebahagian daripada projek pembangunan bercampur yang antara lain termasuk pusat beli-belah, hotel dan taman.
Kesemua plaintif mendakwa mereka bersandarkan kepada representasi defendan dalam membuat keputusan untuk membeli kondominium terbabit pada harga yang tinggi.
Bagaimanapun, selepas memperoleh milikan kosong, mereka mendapati janji defendan mengenai pembangunan bercampur tidak ditepati dan tidak ada sebarang projek pembangunan komersial seperti pusat beli-belah, hotel dan taman yang dibina berdasarkan representasi itu.


Apa saja keputusan Umno akan dilakukan secara ‘en bloc’, kata Najib

Keputusan muktamad berhubung dengan kedudukan Umno dalam kerajaan Perikatan Nasional (PN) selepas Agong menolak darurat akan diputuskan mesyuarat Majlis Tertinggi (MT) malam ini dan apa sahaja keputusannya akan dilakukan parti itu secara “en bloc”, kata Najib Razak.Najib yang juga pengerusi Lembaga Penasihat Barisan Nasional (BN) berkata, mesyuarat ahli-ahli Parlimen gabungan itu sebentar tadi tidak membuat apa-apa keputusan.“Keputusan muktamad akan dibuat MT malam ni. Hari ini kita sekadar buat percambahan fikiran, dengar pandangan ahli-ahli Parlimen. Dan sebagai ahli parti kita tertakluk pada keputusan parti dan kita pegang prinsip,” kata bekas perdana menteri itu kepada pemberita di Kuala Lumpur selepas selesai mesyuarat.“Mesti bertindak sebagai satu blok. Ini satu daripada pandangan yang boleh dikatakan didokong oleh semua pihak.”Mesyuarat Majlis Tertinggi BN di Kuala Lumpur sebentar tadi berlangsung selama tiga jam diadakan untuk membincangkan kedudukan Muhyiddin Yassin sebagai perdana menteri selepas Yang di Pertuan Agong menolak cadangan kerajaan untuk mengisytiharkan darurat.Dalam kenyataan semalam, Sultan Abdullah Sultan Ahmad Shah berkata keputusan itu diambil selepas memperhalusi permohonan dan berbincang dengan Raja-Raja Melayu dan melihat situasi yang sedang dihadapi negara, merasakan kerajaan sekarang berjaya menangani wabak Covid-19 dengan baik dan berkesan.“Kendatipun begitu, Seri Paduka Baginda ingin mengingatkan ahli-ahli politik untuk memberhentikan segera segala politicking yang boleh menggangu kestabilan pemerintahan negara.“Baginda turut berpendapat bahawa tiada perlunya ahli-ahli Parlimen meneruskan tindakan tidak bertanggungjawab yang boleh mengganggu gugat kestabilan Kerajaan sedia ada.”Sementara Ahli Parlimen Padang Besar Zahidi Zainul Abidin mengatakan selain isu Muhyiddin, mesyuarat ahli-ahli Parlimen BN hari ini turut berbincang mengenai perkara-perkara lain.“Apa yang kita bincang, rata-ratanya keputusan kita tidak akan bekerjasama dengan parti yang terdahulu (Pakatan Harapan), itu sahaja keputusan contohnya pandangan ramai dalam kalangan ahli Parlimen BN adalah ‘No Anwar, No DAP’ kita kekalkan keputusan itu,” katanya.Mesyuarat Majlis Tertinggi BN di Kuala Lumpur sebentar tadi berlangsung selama tiga jam diadakan untuk membincangkan kedudukan Muhyiddin Yassin sebagai perdana menteri selepas Yang di Pertuan Agong menolak cadangan kerajaan untuk mengisytiharkan darurat.Beliau yang juga timbalan menteri komunikasi dan multimedia berkata, meskipun Agong sudah memberi amaran untuk semua menghentikan “politicking” namun dari sudut ekonomi sesuatu perlu dilakukan.“Keadaan sekarang ini 50-50. Jadi pelabur tidak akan datang, ekonomi negara kurang baik dan yang buat keadaan begini adalah rakyat. Rakyat yang undi dulu ni kerana rakyat kena tipu.“Keadaan hari ini rakyat yang buat keputusan tersebut, orang politik hanya nak betulkan keadaan jadi macam mana kita mahu betulkan keadaan? Ini yang kita patut bagi pandangan macam mana nak buat?“Sekarang kita bincang apa yang terbaik untuk rakyat, sekarang ini rakyat jangan salahkan ahli politik.”Pengerusi Lembaga Penasihat Umno, Tengku Razaleigh Hamzah.Pengerusi Lembaga Penasihat Umno Tengku Razaleigh Hamzah berkata keputusan sama ada Muhyiddin terus disokong sebagai perdana menteri akan ditentukan dalam mesyuarat MT malam ini.“Kita bincang apa yang berlaku sekarang ni lah. ‘Adakah ini termasuk kepimpinan Muhyiddin?’ Ada juga disebut tetapi semuanya akan dibincang dalam mesyuarat MT Umno malam ini,” kata ahli Parlimen Gua Musang itu.


SPRM tahan suami isteri bantu siasatan bocor maklumat tender LLM RM1.2 juta

Suruhanjaya Pencegahan Rasuah Malaysia (SPRM) menahan sepasang suami isteri bagi membantu siasatan berhubung pembocoran maklumat membabitkan tender Lembaga Lebuhraya Malaysia (LLM) bernilai lebih RM1.2 juta.Kedua-dua suspek ditahan di ibu pejabat SPRM di Putrajaya petang semalam direman lima hari bermula hari ini selepas perintah dikeluarkan majistret Tuan Shah Wira Abdul Halim pagi tadi.Menurut sumber SPRM, suspek wanita berusia 42 tahun itu merupakan seorang pengarah dan terbabit dalam pemilihan kontrak LLM itu dipercayai membocorkan maklumat tender bernilai RM1.2 juta kepada suaminya sebagai balasan syarikat milik suaminya dilantik sebagai sub kontraktor kepada satu lagi syarikat yang berjaya mendapat projek berkaitan sistem elektronik pada tahun 2020. Kedua-dua mereka ditahan di bawah Seksyen 23 Akta SPRM 2009.


Ahli politik jadi diplomat kurang bahaya daripada ahli politik pegang GLC, kata Nazri

Pemimpin Umno Nazri Aziz berkata peraturan dikenakan pentadbiran Pakatan Harapan (PH) sebelum ini yang melarang ahli politik dihantar ke luar negara sebagai duta adalah bagi mengaburi keperluan yang lebih mendesak iaitu menangani budaya melantik ahli politik dalam syarikat-syarikat berkaitan kerajaan (GLC).Ahli Parlimen dari Umno yang lantang itu berkata langkah melantik ahli politik bagi jawatan diplomatik tidak membahayakan negara berbanding melantik golongan itu untuk menduduki jawatan dalam GLC.Beliau turut menambah persoalan mengenai duta bukan diplomatik telah dijadikan isu kerana PH mahu “cuba jadi popular”.“Tapi taulah, PH ni playing to the gallery. Jadi ia menjadi benda yang mudah, dia buatlah piagam mengatakan diplomat tidak boleh dilantik dari kalangan ahli Parlimen,” kata Nazri dalam r program temu bual Talk, Now kelolaan MalaysiaNow.Minggu lalu, MalaysiaNow memetik beberapa sumber diplomatik yang mengatakan Nazri yang pernah berkhidmat di bawah tiga perdana menteri semasa era Barisan Nasional mungkin akan dilantik sebagai duta di sebuah ibu negara Eropah.Baru-baru ini, Nazri menyatakan beliau tidak berminat untuk terus berada dalam arena politik selain turut menafikan beliau mengetahui mengenai rancangan pelantikan tersebut, mengatakan beliau tidak dimaklumkan secara rasmi berkenaan perkara tersebut.Sebarang langkah untuk melantik Nazri ke jawatan diplomatik itu akan menyaksikan percanggahan daripada dasar yang diumumkan pentadbiran PH yang menetapkan hanya diplomat profesional sahaja yang akan dilantik bagi jawatan tersebut.Bercakap dalam program Talk,Now mengenai pelbagai perkara termasuk pandangannya mengenai bekas perdana menteri Dr Mahathir Mohamad, tokoh yang beberapa kali secara terbuka bertengkar dengannya, Nazri mengatakan pelaksanaan dasar yang melarang ahli politik memegang jawatan GLC adalah lebih utama.Dalam manifesto Pilihan Raya Umum (PRU) 2018, PH berjanji untuk melantik ketua dan pengarah GLC berdasarkan merit profesional mereka dan bukannya di atas dasar mereka memiliki hubungan dengan parti-parti kerajaan.Bagaimanapun, gabungan itu dilihat melanggar manifestonya selepas beberapa ahli Parlimen dan ahli politik dari parti kerajaan dilantik untuk mengetuai GLC, termasuk beberapa calon PH yang kalah dalam PRU ke-14 pada 2018.Pada Mei lalu, badan pemikir Institute For Democracy and Economic Affairs menyenaraikan 25 ahli politik dari DAP, Amanah, PKR dan Bersatu yang diberi jawatan penting dalam GLC dan badan berkanun di bawah pentadbiran kerajaan PH.Oleh kerana tidak ada dasar rasmi kerajaan mengenai pelantikan jawatan ahli politik dalam GLC, amalan ini kemudian diteruskan di bawah pentadbiran Muhyiddin Yassin dan Ismail Sabri Yaakob.Nazri berkata, dasar untuk menghentikan ahli politik daripada mengetuai GLC tidak pernah diperkenalkan PH kerana para pemimpinnya mahu memberikan jawatan GLC kepada mereka yang tidak dilantik menganggotai Kabinet.“Kalau dikatakan pengerusi GLC tak boleh dari kalangan ahli Parlimen, dia punya perangai lagi teruk daripada kita.” kata Nazri.“Sebab dia nak jaga nangoi-nangoi yang jadi ahli Parlimen, yang menunggu, ‘aku tak jadi menteri takkan GLC pun tak boleh bagi’.”Nazri juga berkata bahawa ketiadaan dasar mengenai GLC di bawah PH adalah disengajakan.“PH ingin letak ahli-ahli Parlimennya di pelbagai jawatan, oleh sebab itu mereka ketepikan (larangan ahli politik pegang jawatan dalam GLC) dan buat perkara yang lebih mudah (mengenai pelantikan diplomat),” tambahnya.Nazri turut mempersoalkan dasar yang melarang ahli politik daripada dilantik untuk menduduki jawatan diplomatik yang mewakili negara.“Jadi kepada saya, jika kamu diplomat sudah tentu kamu kena kerja, kena jaga negara dan kerajaan. Dan tidak ada ruang sebenarnya seorang diplomat untuk nak cari makan, buat duit, tak ada ruang kerana kerja dia diplomat.“Jadi kepada saya, lebih bahaya GLC. Yang itu yang patut ada piagam kata tak boleh.”


Keputusan kes rasuah RM2 juta Ku Nan esok

Bekas menteri Wilayah Persekutuan Tengku Adnan Tengku Mansor akan mengetahui nasibnya esok, sama ada disabitkan atau dilepaskan daripada pertuduhan rasuah RM2 juta.Keputusan kes itu secara kebetulan sehari selepas ulang tahun kelahirannya yang ke-70 hari ini dan bagaimana beliau akan menjalani kehidupan pada usia tujuh puluhan akan diketahui esok.Semua akan tertumpu ke Mahkamah Tinggi Kuala Lumpur kerana hakim Mohamed Zaini Mazlan dijangka memberikan penghakimannya bagi kes itu pada pukul 9 pagi.Mohamed Zaini pada awalnya menetapkan 17 November untuk keputusan tetapi ditangguhkan setelah penguatkuasaan Perintah Kawalan Pergerakan Bersyarat (PKPB).Selain kes Tengku Adnan, Kompleks Mahkamah Kuala Lumpur akan menjadi  tumpuan kerana dua kes rasuah berprofil tinggi lain – satu melibatkan bekas ketua menteri Pulau Pinang Lim Guan Eng, 60, dan  Ahli Parlimen Kinabatangan, Bung Moktar Radin, 60, yang juga timbalan ketua menteri Sabah, serta isterinya, Zizie A.Samad, 41, juga akan disebut di Mahkamah Sesyen yang berasingan di sini esok.Tengku Adnan, atau lebih dikenali sebagai Ku Nan, didakwa dalam kapasitinya sebagai seorang penjawat awam iaitu menteri Wilayah Persekutuan, telah menerima untuk dirinya wang berjumlah RM2 juta daripada seorang ahli perniagaan Chai Kin Kong yang juga pengarah AKSB melalui cek Hong Leong Islamic Bank milik AKSB yang telah didepositkan ke dalam akaun bank CIMB milik Tadmansori Holdings Sdn Bhd (THSB) yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.Beliau didakwa melakukan perbuatan itu di CIMB Bank Berhad, Cawangan Pusat Bandar Damansara di sini pada 14 Jun 2016.Ahli Parlimen Putrajaya itu didakwa mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.Perbicaraan kes itu bermula pada 2 Julai tahun lepas dengan pihak pendakwaan memanggil 23 saksi untuk memberi keterangan.Saksi pendakwaan yang dipanggil untuk memberi keterangan termasuk dua bekas Datuk Bandar Kuala Lumpur  iaitu Ahmad Phesal Talib dan Mohd Amin Nordin Abd Aziz serta Chai.Pada 14 Oktober tahun lepas, Mahkamah Tinggi memerintahkan Tengku Adnan membela diri selepas mendapati pihak pendakwaan berjaya membuktikan prima facie dalam kes tertuduh.Tengku Adnan memberi keterangan bersumpah dari tempat saksi dan prosiding pembelaannya berlangsung selama dua hari iaitu pada 17 Januari dan 5 Mac lepas.Dalam keterangannya, Tengku Adnan mengakui menerima cek RM2 juta daripada Chai pada 14 Jun 2016 untuk perbelanjaan kempen Pilihan Raya Kecil (PRK) Sungai Besar (Selangor) dan Kuala Kangsar (Perak) pada 18 Jun, tahun yang sama.PRK itu diadakan selepas dua ahli Parlimen Umno, Noriah Kasnon dan Wan Mohamad Khairil Anuar Wan Ahmad, meninggal dunia dalam nahas helikopter di Sebuyau, Sarawak, pada 5 Mei 2016.Bekas menteri itu juga memberitahu mahkamah bahawa RM2 juta yang diberi Chai hanyalah seperti “duit poket”.Saksi lain yang dipanggil memberi keterangan ialah bekas setiausaha politik Tengku Adnan, Mohd Rafi Alli Hassan, Ketua Umno Bahagian Simpang Renggam Zakaria Dullah dan bekas pengarah jentera PRK Sungai Besar Rizalman Mokhtar.Pada 30 Jun lepas, pihak pembelaan menutup kesnya selepas memanggil empat saksi memberi keterangan dalam prosiding yang berlangsung selama empat hari bermula 4 Mac dengan Tengku Adnan dipanggil sebagai saksi pembelaan pertama.Pada 7 Disember lepas, Mahkamah Tinggi yang lain melepas tanpa membebaskan Tengku Adnan atas pertuduhan menerima rasuah RM1 juta daripada seorang ahli perniagaan Tan Eng Boon, yang mengaku bersalah atas pertuduhan pilihan bersubahat dalam perlakuan salah Tengku Adnan pada 2013 dan ahli perniagaan itu didenda RM1.5 juta.Hakim Mohd Nazlan Mohd Ghazali membuat keputusan itu selepas dimaklumkan pihak pendakwaan tidak mahu meneruskan kes terhadap Tengku Adnan setelah terdapat perkembangan baru berhubung kes itu.


Jais kesan masjid, surau langgar SOP

Jabatan Agama Islam Selangor (Jais) mendapati beberapa masjid dan surau di negeri ini melakukan pelanggaran prosedur operasi standard (SOP) perintah kawalan pergerakan (PKP) dan akan mengambil tindakan tegas sekiranya ia masih berlaku.Pengarahnya Mohd Shahzihan Ahmad berkata ia termasuk bilangan jemaah yang melebihi had dibenarkan, individu tidak memakai pelitup muka dan tidak menjaga penjarakan fizikal sepanjang berada di masjid dan surau.“Jais mengambil sikap memberi nasihat dan teguran secara baik pada peringkat ini. Bagaimanapun, tindakan yang tegas akan dilakukan sekiranya pelanggaran SOP masih berlaku pada siri pemantauan berikutnya,” katanya dalam satu kenyataan hari ini.Beliau turut mengingatkan umat Islam di Selangor supaya tidak membuat perbandingan terhadap langkah diambil Jais dengan negeri-negeri lain kerana situasi dan latar belakang penularan adalah berbeza bagi setiap negeri.Katanya Jais berharap umat Islam dapat menghadapi situasi semasa dengan bermuhasabah dan merenung kembali peranan masing-masing sebagai jemaah masjid dan surau.


Abdul Aziz dilantik ketua pengarah baru Jakim

Abdul Aziz Jusoh dilantik sebagai ketua pengarah Jabatan Kemajuan Islam Malaysia (Jakim) yang baru.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri dalam kenyataan hari ini memaklumkan Abdul Aziz yang sebelum ini berkhidmat sebagai timbalan ketua pengarah (operasi) Jakim, dilantik bagi menggantikan Paimuzi Yahya yang meninggal dunia Oktober tahun lepas.Zulkifli berkata Abdul Aziz dipilih berasaskan justifikasi perkhidmatan beliau di Jakim selama lebih 34 tahun, selain berpengalaman luas dalam perkhidmatan awam khususnya pentadbiran hal ehwal Islam.“Beliau juga berintegriti tinggi dengan rekod bersih dan cemerlang sepanjang perkhidmatan dan diterima baik oleh rakan strategik utama Jakim dalam kalangan Jabatan Agama Islam Negeri (Jain), agensi-agensi agama di bawah Jabatan Perdana Menteri (Hal Ehwal Agama) dan juga warga Jakim,” katanya.Beliau berkata Abdul Aziz berkelulusan Ijazah Sarjana Muda (Kepujian) Pengajian Islam, Universiti Kebangsaan Malaysia (UKM) pada tahun 1985 dan mempunyai Sijil Kaunseling dan Pengurusan Agama daripada Muslim College, London pada 2003.Katanya, kerjaya Abdul Aziz dalam perkhidmatan awam bermula sebagai penolong pengarah, bahagian penyelidikan hal ehwal Islam, Jabatan Perdana Menteri pada tahun 1986.Antara jawatan penting yang pernah disandang beliau ialah ketua pegawai eksekutif Majlis Agama Islam Wilayah Persekutuan (Maiwp) pada 2018 hingga 2020; pengarah Jabatan Agama Islam Wilayah Persekutuan (Jawi) pada 2017 hingga 2018 dan pengarah Jakim cawangan Sarawak (2013-2017).Selain itu, beliau juga pernah memegang jawatan ketua penolong pengarah (Agama), bahagian agama dan kaunseling, Ibu Pejabat Polis Diraja Malaysia, Bukit Aman pada 2008 hingga 2009; ketua penolong pengarah bahagian penyelidikan, Jakim (2005-2009) serta sebagai pegawai agama, kedutaan besar Malaysia di Tokyo, Jepun pada 1997.“Dengan kelayakan dan pengalaman luas beliau dalam pentadbiran hal ehwal Islam di Malaysia, kerajaan yakin bahawa beliau mampu untuk menerajui Jakim sebagai agensi hal ehwal Islam peringkat Persekutuan.“Ini bagi menjunjung Titah Diraja Yang di-Pertuan Agong, Sultan Abdullah Sultan Ahmad Shah sempena pembukaan Penggal Ketiga Parlimen ke-14 yang mahu kerajaan mewujudkan pentadbiran agama Islam yang inklusif, progresif, membentuk hubungan etnik dan agama yang harmoni, menyantuni kemanusiaan dan peradaban ke arah kesejahteraan sejagat,” kata Zulkifli.Zulkifli berkata adalah menjadi harapan kerajaan agar pelantikan ketua pengarah yang baharu itu dapat memacu Jakim ke arah memperkasa peranannya sebagai agensi hal ehwal Islam di peringkat Persekutuan yang kompetitif dan berdaya saing di peringkat global.“Saya mewakili pihak kerajaan juga ingin mengambil kesempatan untuk menzahirkan penghargaan yang tidak terhingga kepada keluarga Allahyarham Paimuzi atas jasa dan sumbangan cemerlang beliau dalam pentadbiran hal ehwal Islam semasa hayatnya,” katanya.


AS jual peluru berpandu canggih kepada Arab Saudi

Jabatan Negara Amerika Syarikat (AS) meluluskan penjualan peluru berpandu “udara ke udara” pada Khamis bernilai AS$650 juta (RM2.7 bilion) bagi membantu Arab Saudi melindungi negaranya daripada serangan dron.Kelulusan penjualan itu membolehkan Arab Saudi membeli sehingga 280 peluru berpandu canggih jarak sederhana AIM-120C serta peralatan berkaitan, selain turut membenarkan negara itu menambah bekalan peluru sedia ada.Jurucakap Jabatan Negara AS berkata Arab Saudi dibenarkan untuk menggunakan peluru berpandu yang dibelinya bagi memintas pesawat tanpa pemandu yang mengancam tentera Arab Saudi dan AS di negara itu, terutama serangan dari Yaman.“Kami melihat ada peningkatan serangan rentas sempadan terhadap Arab Saudi sepanjang tahun lalu,” kata jurucakap itu.Arab Saudi mengetuai perjuangan menentang pemberontak Houthi di Yaman yang disokong Iran.Pegawai AS itu turut berkata Iran sudah membekalkan dron dan teknologinya kepada Yaman.Urus niaga itu dibuat ketika pentadbiran Presiden AS, Joe Biden mengambil pendekatan berhati-hati dalam menyokong Arab Saudi berikutan kebimbangan taktik keras mereka terhadap Houthi serta pencabulan hak asasi manusia.Bagaimanapun, jurucakap Jabatan Negara AS menegaskan peluru berpandu yang dibeli Arab Saudi itu tidak boleh digunakan terhadap sasaran di darat.Menurutnya, jualan peluru berpandu itu “mesti sepenuhnya konsisten dengan ikrar pentadbiran untuk melakukan usaha diplomasi bagi menamatkan konflik di Yaman selain memastikan Arab Saudi dapat mempertahankan negaranya daripada serangan udara Houti.”


Kluster mahkamah mahu halang Ismail jadi presiden Umno, kata Nazri Aziz

Tindakan kumpulan kluster mahkamah dalam Umno menangguhkan pemilihan parti bertujuan untuk menghalang perdana menteri, Ismail Sabri Yaakob dari menjadi presiden parti itu, kata veteran Umno, Mohamed Nazri Abdul Aziz.Ahli Parlimen Padang Rengas itu berkata, sejarah Malaysia menyaksikan individu yang dilantik menjadi timbalan perdana menteri akan disahkan dalam perhimpunan agung Umno sebagai timbalan presiden.“Hampir semua timbalan perdana menteri terdahulu dilantik sebagai timbalan perdana menteri dahulu, kemudian parti akan undi sebagai timbalan presiden.“Ismail dipilih oleh ahli Parlimen kita sendiri menjadi perdana menteri, tak logik dia tak jadi presiden dalam parti,” katanya kepada MalaysiaNow.Kluster mahkamah merujuk kepada sekumpulan ahli Parlimen Umno yang diketuai Ahmad Zahid Hamidi dan bekas perdana menteri, Najib Razak yang mempunyai pelbagai pertuduhan berkait jenayah rasuah dan salah guna kuasa di mahkamah.Nazri berkata, kepimpinan Umno sedia ada dijangka tewas sekiranya pemilihan diadakan dalam masa terdekat.Katanya, ini kerana rata-rata ahli Umno tidak bersama-sama dengan kepimpinan dalam soal tarikh pilihan raya.“Mereka tidak mahu pilihan raya awal. Mereka ini orang yang jujur yang terkesan dengan yang apa sedang berlaku.“Kluster mahkamah dan mereka yang kalah pilihan raya sahaja yang mahu pilihan raya,” katanya.Zahid dalam konvensyen Barisan Nasional (BN) baru-baru ini mendesak Pilihan Raya Umum ke-15 (PRU15) diadakan pada tahun ini.Ismail pula berkata pilihan raya perlu diadakan selepas BN benar-benar bersedia.Umno baru-baru ini meminda perlembagaan dalam perhimpunan agung khas bagi membolehkan pemilihan parti ditangguhkan sehingga enam bulan selepas pilihan raya umum.Menurut Nazri, walaupun dia menyokong pindaan itu sekiranya ia dikehendaki majoriti, ia tidak boleh terus dilaksanakan.“Tempoh 18 bulan akhir ini ialah untuk kita mengadakan pemilihan parti, bukan digunakan untuk membuat sesuatu yang tidak dibenarkan dalam perlembagaan parti sebelum ini.“Ia untuk masa depan, bukan untuk memanjangkan tempoh pemegang jawatan.”Pentadbiran Ismail berdepan cabaran harga barangan asas yang naik dan inflasi yang mampu menggugat kepercayaan orang ramai.Justeru, Nazri berkata tidak wajar untuk diadakan PRU15 dalam masa terdekat.Dalam pada itu, bekas menteri undang-undang itu berkata, sukar untuk gesaan mengadakan PRU15 lebih awal diterima.Ini kerana cadangan membubar Parlimen perlu melalui beberapa tahap antara berbincang dengan ketua-ketua parti komponen dalam kerajaan, perbincangan bersama kabinet dan mendapat perkenan Yang di-Pertuan Agong.“Pilihan raya tidak akan terjadi hanya kerana Umno yang mendesak agar Parlimen dibubar,” katanya.


7,000 penyokong Imran Khan diberkas

Kerajaan Pakistan menahan lebih 7,000 penyokong pemimpin pembangkang yang juga bekas perdana menteri Imran Khan di seluruh negara.
“Beribu-ribu orang ditahan tanpa akses kepada peguam. Mereka ditangkap secara haram tanpa mengikut proses undang-undang," kata pemimpin kanan Pakistan Tehreek-e-Insaf (PTI) Hammad Azhar pada malam Isnin.
"Hampir kesemua mereka tidak dihadapkan di hadapan majistret dalam tempoh 24 jam mengikut undang-undang. Ini adalah penculikan secara haram," katanya.
Tindakan keras terhadap PTI dan penyokongnya dipergiat minggu lalu selepas penahanan Imran oleh pasukan separa tentera Renjer pada 9 Mei mencetuskan protes di seluruh negara.
Ramai orang terbunuh dan cedera dalam pertempuran dengan pihak polis ketika protes itu.
PTI dalam catatan di media sosial mendakwa pasukan keselamatan telah memberkas penyokong parti, ahli parlimen dan ahli keluarga mereka, termasuk wanita.
Ia berkata "ratusan daripada mereka dilaporkan diseksa untuk memberi kenyataan palsu" terhadap kepimpinan parti.
Shandana Gulzar Khan, bekas ahli parlimen, berkata "kami dikepung" dan ramai pemimpin wanita kekal dalam tahanan.
Tindakan itu dipergiat di wilayah Punjab dan Khyber Pakhtunkhwa, dua wilayah di bawah pentadbiran sementara, selepas PTI melepaskan jawatan pada Januari untuk mendapat mandat baharu.
Pilihan raya belum diumumkan di kedua-dua wilayah itu walaupun terdapat peruntukan perlembagaan yang menetapkan bahawa ia mesti diadakan dalam tempoh 90 hari selepas pembubaran dewan.
Imran berkata pada Isnin 7,000 orang, termasuk pegawai tertinggi PTI telah ditangkap.
Kerajaan menyalahkan penyokongnya atas keganasan di pelbagai lokasi, termasuk di beberapa kemudahan berkaitan tentera ketika protes minggu lalu.
Tentera Pakistan pada Isnin berkata mereka yang terlibat dalam serangan terhadap kemudahan dan kakitangan tentera "akan dibawa ke muka pengadilan melalui perbicaraan di bawah undang-undang berkaitan termasuk Akta Tentera Pakistan."
Dalam satu kenyataan yang dikeluarkan selepas mesyuarat komander, tentera memaklumkan bahawa "tiada lagi halangan untuk menahan pelaku, perosak dan penyerang kemudahan tentera dalam apa jua keadaan."
Imran dalam satu kenyataan video berkata keganasan itu adalah sebahagian daripada plot tersusun dan menyalahkan agensi keselamatan kerana turut terlibat.
"Kami mempunyai bukti yang mencukupi untuk dikemukakan kepada mana-mana siasatan bebas bahawa pembakaran dan tembakan di beberapa tempat dilakukan oleh agensi yang mahu menimbulkan kekacauan dan menyalahkan PTI supaya tindakan keras ketika ini adalah wajar," katanya.


Adun Selangor gesa kerajaan negeri kaji semula caj vaksinasi industri

Adun Selangor menggesa Menteri Besar Amirudin Shari untuk mengkaji semula caj yang dikenakan terhadap majikan untuk vaksinasi pekerja industri di Selangor, susulan ramai pemain industri berkata mereka memilih untuk mendapatkan alternatif lebih murah yang ditawarkan kerajaan persekutuan.Haniza Talha berkata caj sebanyak RM350 di bawah Selvax, yang merupakan program vaksinasi industri yang dikelola syarikat berkaitan kerajaan adalah terlalu tinggi dan akan melambatkan usaha untuk mencapai imuniti kelompok di Selangor.“Tindakan itu jelas membebankan pihak majikan yang perlu mengeluarkan kos suntikan bagi pekerja masing-masing.“Dalam situasi pandemik yang mencabar ini, adalah tidak wajar mana-mana pihak mengambil kesempatan dan meraih keuntungan berlipatganda daripadanya,” katanya dalam sebuah kenyataan.Semalam, MalaysiaNow melaporkan caj yang dikenakan oleh Selvax lapan kali ganda lebih tinggi daripada caj vaksinasi Pikas, program vaksinasi industri yang dilancarkan Putrajaya bulan lalu yang hanya mengenakan caj terhadap majikan sebanyak RM45 bagi vaksinasi setiap pekerja.Sebahagian majikan syarikat berskala sederhana berkata mereka merancang untuk bergabung bagi mematuhi syarat 1,000 pekerja yang ditetapkan Pikas di sesebuah lokaliti.Program Selvax setakat menyasarkan sejuta pekerja.Amirudin berkata caj tersebut adalah berikutan kos-kos lain termasuk pembayaran kakitangan dan pusat vaksinasi.MalaysiaNow difahamkan dua dos suntikan akan memakan kos sebanyak RM160, dan harga tersebut akan lebih rendah jika pembeliannya dilakukan secara pukal.Di bawah Pikas, RM15 dari kos tersebut adalah bagi pengurusan vaksinasi sementara baki RM30 adalah untuk kos berkaitan pusat vaksinasi.MalaysiaNow masih gagal mendapatkan penjelasan daripada pimpinan kerajaan Selangor yang ditugaskan untuk memantau usaha memerangi pandemik Covid-19 di negeri itu.Sebaliknya, Exco Selangor Rodziah Ismail salah seorang dari dua exco yang ditugaskan untuk memantau vaksinasi di bawah Selvax memberikan kepada MalaysiaNow sebuah laporan berita yang memetik kenyataan menteri besar di Selangorkini.


Bahaya menggunakan Perlembagaan untuk tujuan politik

“Sebuah Perlembagaan adalah sebuah tindakan rakyat dalam sifat semulajadinya yang berdaulat. Sebuah Kerajaan wujud kerana adanya Perlembagaan; ia dilahir disebabkan kewujudannya. Sebuah Perlembagaan mentakrif dan mengehadkan kuasa-kuasa Kerajaan yang wujud kerananya. Maka ia akan disusuli hasil yang semula jadi dan logik, bahawa penggunaan kuasa kerajaan yang bukan bersumberkan Perlembagaan, adalah kuasa yang tidak berdasar, maka ia dianggap haram”. – Constitutions, Government and Charters oleh Thomas PaineWalaupun boleh dibahaskan jawatan saya ini bersifat politik,namun saya bukanlah seorang ahli politik.Saya juga tidak memiliki cita-cita politik, bahkan tak pernah memegang sebarang jawatan dalam apa-apa parti politik.Kerana itu, secara semulajadi tidak pernah ada keinginan atau pendirian politik untuk saya masuk ke dalam kancahnya demi mendapatkan populariti.Bagaimanapun, ketika ini saya tergerak untuk menjelaskan satu perkara asas yang banyak antara kita yang mengaku memahami banyak hal tentangnya namun tak banyak melakukan perkara yang membolehkan dia betul-betul memahaminya, sementara ada juga yang memahaminya namun hanya melakukan perkara-perkara yang hanya menguntungkan diri mereka.Perkara asas yang saya maksudkan adalah Perlembagaan Persekutuan.Thomas Paine mentakrif Perlembagaan sebagai berikut: –“Perlembagaan adalah Perkara yang menjadi asas kepada Kerajaan, Kerajaan pula wujud kerana Perlembagaan. Perlembagaan sesebuah Negara bukanlah perilaku Kerajaannya, namun Rakyat yang membentuk sesebuah kerajaan. Ia adalah satu Lembaga dengan Pelbagai Elemen yang anda boleh rujuk dan petik artikel demi artikel; dan ia juga mengandungi beberapa prinsip yang menjadi petunjuk bagaimana Kerajaan itu harus dibentuk, dan cara apa ia harus disusun, dan kuasa-kuasa yang ia miliki, apakah Bentuk Pilihan Raya, Tempoh keabsahan Parlimen, atau nama lain Badan-badan itu boleh dipanggil; iaitu kuasa-kuasa eksekutif yang Kerajaan perlu miliki,; dan dalam bentuk yang halus,semua perkara yang berkaitan dengan organisasi sempurna sebuah kerajaan sivil, dan prinsip-prinsip apa yang ia miliki untuk tindakan yang ia ambil, dan prinsip-prinsip yang mengekangnya. Maka, sebuah Perlembagaan bagi sebuah Kerajaan adalah undang-undang yang diciptakan oleh Kerajaan tersebut, dan ia berada di bawah Mahkamah Kehakiman. Mahkamah Kehakiman tidak membuat undang-undang, ia juga tidak boleh mengubahnya, ia hanya bertindak dalam ruang lingkup yang diperuntukkan undang-undang; sementara Kerajaan juga dalam keadaan serupa tertakluk di bawah Perlembagaan.”Perlembagaan Persekutuan, dalam bahasa mudahnya adalah ibu kepada undang-undang negara kita.Jadi, ia mentadbir setiap tindak-tanduk kita, sama ada sebagai rakyat biasa mahu pun sebagai pegawai sesebuah institusi.Ia menciptakan institusi, memberikan kuasa-kuasa kepadanya dan menjelaskan bagaimana kuasa-kuasa itu boleh digunakan atau diamalkan.Tambahan lagi, ia juga turut menjelaskan hak-hak rakyat selain menjamin hak-hak asasi rakyat yang memuliakan kita sebagai seorang insan.Namun, pada masa yang sama, ia juga menjelaskan keadaan-keadaan yang membolehkan hak-hak itu disekat oleh sebuah Negara atau institusi yang relevan.Perlembagaan Persekutuan membentuk tiga institursi utama dalam pentadbiran negara kita.Pertama, Eksekutif (yang terdiri daripada perdana menteri dan Kabinet), Legislatif (yang biasa kita rujuk sebagai Parlimen) dan Kehakiman (iaitu Mahkamah).Perlembagaan juga membahagikan bidang kuasa kepada ketiga-tiga institusi tersebut bagi memastikan pentadbiran negara terus lancar.Dengan itu, setiap institusi akan tahu bidang kuasa mereka dan had kuasa yang dimiliki mereka.Ini dikatakan sebagai pembahagian kuasa.Setiap institusi menggunakan kuasa mereka secara mandiri tanpa ada campur tangan daripada institusi lain. Inilah yang disebut sebagai doktrin pemisahan kuasa.Dan perkara ini jugalah yang masih menjadi kecelaruan ramai orang.Pemisahan kuasa bukanlah prinsip undang-undang.Ia sama seperti kontrak sosial, ia bukanlah sebuah bentuk konsep yang dipakaikan dengan sekatan undang-undang atau penguatkuasaan.Ia hanyalah sekadar teori politik. Sebuah idea, sebuah doktrin.Bagaimanapun, ada yang mengatakan ia wujud dalam Perlembagaan Persekutuan.Sementara segelintir yang lain mengatakan ia adalah premis pentadbiran kita.Namun tulisan ini bukanlah mahu membincangkan isu tersebut, yang jelas di sini, pemisahan kuasa bukan sebuah prinsip undang-undang.Jadi, ia tidaklah tertakluk di bawah undang-undang untuk dikuatkuasakan.Ia juga tertakluk kepada sebarang kelayakan yang termaktub dalam dan oleh Perlembagaan Persekutuan dan undang-undang yang dibuat berdasarkan Perlembagaan.Dalam realiti pengamalannya, tidak ada di dunia ini telah melaksanakan doktrin pemisahan kuasa secara mutlak.Parlimen dan Eksekutif sememangnya akan sentiasa dibentuk oleh ahli-ahli majoriti.Anggota Kehakiman pula sentiasa dilantik oleh Eksekutif.Di United Kingdom, konsep Ketuanan Parlimen bermaksud Parlimen berada lebih tinggi daripada Kehakiman dan Eksekutif, maksudnya ia memiliki lebih banyak kuasa dari dua institusi tadi.Mahkamah Tinggi India dalam kes Ram Jawaya Kapur melawan Negeri Punjab, antara lain menetapkan Perlembagaan India tidak mengiktiraf doktrin pemisahan kuasa secara bulat-bulat.Di Amerika Syarikat, Profesor James R Hall berkata, “doktrin pemisahan kuasa pemerintahan tentunya sukar untuk dilaksanakan secara penuh”. (dipetik oleh John A. Fairlie dalam The Separation of Powers, Michigan Law Review Jil. 21, No. 4 (Februari., 1923).Sebaliknya, pembahagian kuasa antara ketiga-tiga institusi tersebut seperti yang termaktub dalam Perlembagaan Persekutuan adalah prinsip undang-undang.Kabinet menjalankan kuasa-kuasa eksekutif.Parlimen pula menggubal undang-undang.Sementara Mahkamah pula membuat keputusan.Kesemua ini adalah prinsip undang-undang dan ia mesti dikuatkuasakan.Bagaimanapun, ada waktu-waktunya sebuah institusi dibolehkan secara undang-undang untuk memasuki bidang kuasa institusi lain.Ketika sebuah institusi dibenarkan undang-undang untuk “campur tangan” dengan kerja-kerja institusi lain, “campur tangan” itu adalah sah dan boleh dikuatkuasakan biarpun “campur tangan” itu bertentangan dengan konsep pemisahan kuasa.Ini kerana, pelaksanaan mutlak atau kaku doktrin pemisahan kuasa ini adalah satu perkara yang mustahil diamalkan oleh mana-mana kerajaan moden.Sebagai contoh, wujud beberapa kes di mana Eksekutif gunakan kuasa untuk melarang sesebuah buku, namun kemudiannya, Mahkamah batalkan larangan itu dan memerintahkan larangannya ditarik balik.Secara permukaan, kita dapati Mahkamah sudah pun campur tangan dengan kuasa Eksekutif.Bagaimana Mahkamah boleh buat perkara sebegini?Bukankah ini bertentangan dengan doktrin pemisahan kuasa?Jawapannya adalah tidak.Mengapa tidak?Hal ini kerana Mahkamah diberi kuasa secara sah untuk menolak beberapa tindakan Eksekutif berdasarkan undang-undang.Perkara ini dibenarkan oleh Perlembagaan Persekutuan dan Akta Mahkamah Kehakiman.Oleh itu, Eksekutif tidak boleh menentang keputusan itu walaupun dalam situasi ini Mahkamah mengganggu kuasanya atau Mahkamah melanggar doktrin pemisahan kuasa.Dalam senario ini, Mahkamah mempunyai sumber undang-undang untuk melakukannya. Undang-undang itu adalah Akta Mahkamah Kehakiman.Sebaliknya, Perlembagaan Persekutuan secara jelas menetapkan bahawa Dewan Rakyat adalah sebuah badan yang mengatur sendiri persidangannya.Ia juga menetapkan keabsahan setiap persidangan Dewan Rakyat tidak seharusnya dipersoalkan di mana-mana Mahkamah.Kerana itulah Mahkamah tidak melayan sebarang persoalan mengenai keabsahan persidangan Dewan Rakyat.Dengan erti kata lain, dalam situasi ini, Mahkamah tidak memiliki sumber undang-undang untuk melakukannya.Sekiranya Mahkamah mempunyai pendirian bertentangan dengan penetapan yang termaktub dalam Perlembagaan Persekutuan yang jelas itu, seraya memutuskan perihal keabsahan sebarang persidangan Dewan Rakyat, ia dianggap melanggar undang-undang.Hal ini kerana, Mahkamah tidak mempunyai sumber undang-undang untuk melakukannya.Parlimen juga dalam banyak peristiwa turut pernah “merampas” kuasa Mahkamah yang memutuskan sebuah perbicaraan.Contohnya, Parlimen meluluskan undang-undang yang menetapkan sekiranya seseorang didapati memiliki sejumlah dadah, dia boleh dianggap sebagai penyeludup dadah.Peruntukan ini melenyapkan kuasa Mahkamah untuk menentukan sama ada dia sebenarnya atau dalam undang-undang sememangnya penyeludup atau tidak.Di samping itu, peruntukan undang-undang yang diluluskan oleh Parlimen untuk menjatuhkan hukuman mati mandatori dalam kesalahan tertentu juga merupakan “campur tangan” Parlimen terhadap kuasa Mahkamah untuk memutuskan hukuman atas kesalahan tersebut.Bagaimanapun, kesemua “campur tangan” ini dibenarkan dan sah kerana Parlimen memiliki sumber kuasa untuk melakukannya.Sumber kuasa itu datangnya daripada Perlembagaan Persekutuan.Kembali kepada isu hangat politik ketika ini, bolehkan Eksekutif menghentikan Parlimen untuk adakan persidangan?Kita boleh sahaja bahaskan isu ini.Namun kita sudah pun mengangkat sumpah untuk mempertahankan Perlembagaan Persekutuan.Maka, kita mestilah merujuk Perlembagaan bagi mendapatkan jawapan.Kerana dalam dua contoh tadi, akhirnya kita tahu ia kembali kepada sumber undang-undang itu sendiri.Perlembagaan Persekutuan memberikan kuasa kepada perdana menteri untuk menasihatkan Yang di-Pertuan Agong untuk mengisytiharkan darurat.Ia sudah pun dilakukan perdana menteri dan Agong pun sudah mengisytiharkan darurat.Perlembagaan Persekutuan turut memperuntukkan sepanjang darurat, undang-undang di bawah beberapa ordinan boleh diisytiharkan oleh Agong (sesuai dengan saranan perdana menteri) jika ada keadaan yang membuat beliau perlu mengambil tindakan segera.Undang-undang itu juga diumumkan berdasarkan nasihat perdana menteri.Salah satu daripadanya, semua persidangan Parlimen dibatalkan.Darurat dan ordinan yang diumumkan setakat ini adalah tindakan yang diambil berdasarkan sumber undang-undang spesifik, iaitu di bawah dan berdasarkan Perlembagaan Persekutuan.Ia disahkan oleh prinsip undang-undang dan boleh dikuatkuasakan seperti yang termaktub dalam Perlembagaan Persekutuan sama seperti kuasa Mahkamah yang boleh membatalkan beberapa tindakan oleh Eksekutif.Sama ada kita suka atau tidak, itu adalah kuasa Kabinet atau eksekutif dan kuasa itu telah digunakan.Seperti yang dinyatakan oleh Thomas Paine, “Perlembagaan menentukan dan mengehadkan kuasa Kerajaan yang dibentuknya.”Sekiranya kita berpegang dengan idea Perlembagaan adalah yang tertinggi dan keluhuran undang-undang harus ditegakkan – seperti yang sering kita nyatakan penuh lantang – dalam Rukun Negara.Maka, seharusnya kita merangkul kedua-dua konsep itu sepenuhnya, bukan separuh-separuh.Kita tidak boleh bersikap memilih dengan hanya menerima apa sahaja yang menguntungkan kita namun bersikap keras apabila sesuatu tindakan tersebut tidak memenuhi kepentingan dan hasrat kita.Apa pun, terpulang anda untuk bersetuju atau tidak bersetuju.Mungkin ada alasan peribadi atau politik untuk anda mempertimbangkannya.Di sini, saya hanya menjelaskan undang-undang sebagaimana adanya.Sekiranya kita merasakan bahawa undang-undang ini tidak baik, ia mesti diubah.Mereka yang tidak setuju dengan undang-undang ini boleh sahaja mengubahnya apabila peluang muncul kelak.Namun, selama mana hari itu belum tiba, semua ahli Parlimen, termasuk saya (walaupun saya bukan ahli yang terpilih), mesti bertindak sesuai dengan sumpah yang kita ikrarkan.Sumpah ini dinyatakan dalam Jadual ke-6 Perlembagaan Persekutuan. Sebahagian daripada sumpah itu adalah untuk “melindungi dan mempertahankan” Perlembagaan.Oleh itu, adalah menjadi tanggungjawab kita untuk merangkul Perlembagaan Persekutuan itu secara menyeluruh dan tidak memilih bulu dengan mengambil mana-mana peruntukan hanya apabila ia sesuai dengan kehendak dan hasrat kita.Azhar Harun adalah speaker Dewan Rakyat* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


DoJ berjaya dapatkan RM249 juta daripada anak tiri Najib

Jabatan Keadilan (DoJ) Amerika Syarikat (AS) berjaya mendapatkan semula AS$60 juta (RM249 juta) daripada anak tiri bekas perdana menteri Najib Razak, Riza Aziz sselepas mencapai penyelesaian kes pelucutan sivilnya terhadap aset yang diperoleh menggunakan dana diseleweng daripada syarikat 1Malaysia Development Bhd (1MDB).Dalam satu kenyataan bertarikh 2 September, DoJ berkata, dana terbabit diperolehi daripada pengubahan wang haram menerusi institusi kewangan di Amerika Syarikat, Switzerland, Singapura dan Luxembourg.Menurut DoJ, selain menjadi rampasan sivil terbesar jabatan berkenaan, ia juga merupakan pemerolehan semula terbesar di bawah Inisiatif Pemulihan Aset Kleptokrasi jabatan berkenaan.“Aset-aset ini dianggarkan bernilai lebih AS$60 juta dan dengan penyelesaian ini, bersama dengan pelupusan kes-kes pelucutan berkaitan sebelum ini, AS mendapatkan atau membantu mendapatkan semula hampir AS$1.1 bilion (RM4.6 bilion) aset yang dikaitkan dengan rasuah dan pengubahan wang haram 1MDB,” kata DoJ dalam kenyataan itu.Aduan rampasan sivil menunjukkan antara tahun 2009 dan 2015, lebih daripada AS$4.5 bilion dana milik 1MDB didakwa disalahgunakan oleh pegawai tinggi dana pelaburan pembangunan ekonomi dan rakan sekutu mereka, termasuk Riza.Di bawah syarat penyelesaian, pihak yang menuntut dalam rampasan AS bersetuju untuk kehilangan semua aset tertakluk kepada aduan pelucutan yang mana mereka mempunyai kepentingan.Mereka juga diminta untuk bekerjasama dan membantu DoJ dalam pemindahan, pengurusan dan pelupusan aset yang berkaitan dengan teratur.Hasil daripada penjualan hartanah mewah yang diperoleh di Beverly Hills serta kondominium mewah di New York, pelaburan Riza di sebuah syarikat penyelenggaraan Kentucky, sebuah rumah mewah di London; dan poster promosi untuk filem arahan “Metropolis” tahun 1927 – adalah aset yang tertakluk pada perjanjian penyelesaian.“Aset yang dirampas tertakluk kepada penyelesaian ini adalah tambahan kepada aset lebih dari AS$1bilion yang dirampas sebelumnya oleh Amerika Syarikat susulan siasatan 1MDB oleh Jabatan Keadilan,” kata DoJ.


Ibu bapa Sarawak berbelah bagi berhubung vaksinasi kanak-kanak

Sebuah sekolah di Kuching meriah dengan kehadiran kanak-kanak yang teruja bertegur sapa sesama mereka selepas dua tahun berpisah akibat pandemik Covid-19.Di rumah dan di pejabat, ibu bapa pula menghela nafas lega, namun rasa gembira itu tidak lama ekoran jangkitan Covid-19 masih terus merebak di Sarawak dan seluruh negara.Terdapat juga ibu bapa yang bimbang sekiranya peningkatan jumlah kes akan menyebabkan sekolah ditutup semula, menjejaskan jadual harian mereka dan anak-anak.Dayang Ida, ibu kepada tiga orang anak di Semariang, adalah salah seorang daripada yang cuba mengimbangi antara menjaga keselamatan anak-anaknya di samping memastikan mereka dapat terus belajar di sekolah.Walaupun membiarkan mereka belajar di rumah adalah satu cara terbaik untuk memastikan keselamatan anak-anaknya, namun Ida mengakui ia juga memberikan impak lain.Selepas dua tahun mengikuti sesi pembelajaran secara dalam talian, anak perempuannya yang berusia lapan tahun masih lagi menghadapi masalah dalam menguasai asas membaca dan mengeja.Ketika sekolah mula dibuka semula, Ida bertekad untuk melakukan sebaiknya bagi memastikan anak-anaknya dapat bersekolah secara normal, selain turut memastikan mereka dilindungi daripada jangkitan virus.Tiga hari seminggu, Ida akan melakukan ujian kendiri terhadap anak-anaknya bagi mengesan jika mereka dijangkiti Covid-19 menggunakan kit air liur (RTK) yang boleh dijalankan di rumah.Bagi tujuan ini, Ida terpaksa berbelanja mencecah ratusan ringgit setiap bulan.“Apapun ini adalah satu-satunya cara untuk menangani keadaan yang tidak tentu seperti sekarang,” katanya.“Suka atau tidak, saya mesti lakukan ini untuk anak-anak saya.”Di Sarawak, kes harian menjunam sejak tahun lalu, bagaimanapun pembukaan semula sekolah menyaksikan berlakunya peningkatan mendadak jumlah kluster pendidikan.Awal minggu ini, kerajaan mula melancarkan Program Imunisasi Covid-19 Kebangsaan untuk kanak-kanak atau PICKids, di mana kanak-kanak berumur lima tahun ke atas layak menerima vaksinasi.Menteri Kesihatan Khairy Jamaluddin berkata pada Khamis 15% daripada yang berada dalam kumpulan sasar sudah mendaftar untuk menerima suntikan.Di Sarawak sendiri, 91.8% dewasa lengkap divaksinasi dan 83% menerima suntikan dos penggalak.Selain itu, 88.4% remaja juga menerima vaksinasi lengkap setakat ini.Bagaimanapun, Timbalan Ketua Menteri Sarawak Douglas Uggah Embas berkata dianggarkan 15% dari 40,000 ibu bapa di Sarawak tidak bersetuju untuk vaksinasi anak-anak mereka, kebanyakannya adalah disebabkan kebimbangan mengenai kemungkinan komplikasi selepas suntikan.“Ada yang bimbang tentang keselamatan vaksin dan mereka mahu diberi pilihan dalam menentukan jenis vaksin kepada anak-anak mereka,” tambahnya.Namun kebimbangan mengenai vaksinasi turut bertembung dengan kebimbangan risiko jangkitan Covid-19 terhadap anak-anak yang tidak divaksinasi.Dr Ong Eng-Joe, pakar pediatrik di Borneo Medical Centre, berkata adalah penting bagi kanak-kanak yang layak dalam kumpulan umur bawah 12 tahun untuk mendapatkan vaksin Covid-19.“Jika kanak-kanak itu tidak diberi vaksin ketika layak menerimanya, mereka mungkin berisiko dijangkiti Covid-19 yang teruk,” katanya kepada MalaysiaNow.Ong berkata, walaupun kejadian buruk akibat vaksin mRNA mungkin boleh terjadi, namun ia sangat jarang berlaku.Beliau turut menambah kejadian tersebut dianggap berlaku kerana berkait dengan jumlah dos mRNA selain selang antara dos yang diberikan.“Vaksin Pfizer untuk kanak-kanak berumur lima hingga 11 tahun mempunyai jumlah mRNA yang lebih rendah – satu pertiga – daripada formulasi dewasa, dan bilangan kejadian buruk adalah sangat kecil,” katanya.“Faedah vaksinasi melebihi risikonya.”Kembali ke Kuching, Dayang Ida masih bimbang, namun dia juga berharap pelancaran PICKids bermakna sekolah tidak perlu ditutup lagi.Namun, pada masa sama, dia tetap berhati-hati dengan keadaan membabitkan anak-anaknya.“Kini keadaan perlahan-lahan jadi semakin baik, tetapi saya tidak fikir ia akan kembali berubah seperti sebelum pandemik dahulu,” katanya.


Putrajaya bersedia hidupkan kembali pelancongan domestik walaupun pandemik belum berakhir

Kebimbangan mengenai industri pelancongan negara terus merudum ketika krisis Covid-19 dijangka berlarutan sehingga tahun depan menyebabkan kerajaan mempertimbangkan untuk menghidupkan kembali industri tersebut dengan membenarkan lebih ramai rakyat negara ini melancong ke destinasi-destinasi tarikan domestik.MalaysiaNow difahamkan terdapat perbincangan peringkat tertinggi sejak beberapa hari lalu mengenai sektor pelancongan, yang paling teruk terkesan selepas perintah kawalan pergerakan dilaksanakan seluruh negara.Putrajaya akan melonggarkan larangan rentas negeri buat mereka yang berada di zon hijau tanpa memerlukan kebenaran pihak polis.Difahamkan kementerian pelancongan, seni dan budaya baru-baru ini menyediakan satu prosedur operasi standard (SOP) untuk tujuan itu, yang akan membenarkan perjalanan bagi mereka yang berada di zon hijau, ke negeri-negeri lain.“Bagaimanapun, kelonggaran itu hanya untuk perjalanan membabitkan mereka yang menggunakan agensi pelancongan,” kata satu sumber kerajaan kepada MalaysiaNow.“Perancangan membenarkan perjalanan ini tidak hanya di dalam zon hijau, tetapi turut melibatkan negeri-negeri yang dikenakan Perintah Kawalan Pergerakan Bersyarat (PKPB),” kata sumber itu.Putrajaya akan melonggarkan larangan rentas negeri buat mereka yang berada di zon hijau tanpa memerlukan kebenaran pihak polis.MalaysiaNow turut difahamkan Menteri Pelancongan, Seni dan Budaya Nancy Shukri sudah membentangkan perancangan itu kepada Kabinet dan pegawai kesihatan kanan.Tiga kategori pelancong diperincikan termasuk mereka yang berada di negeri zon hijau melawat ke destinasi dalam negeri yang sama, mereka dari negeri hijau ke negeri hijau lain dan melibatkan negeri zon hijau melancong ke daerah PKPB.Pelaksanaan PKPB baru-baru ini melibatkan hampir seluruh negara, yang menyebabkan perjalanan rentas daerah dan sempadan tidak dibenarkan.Pelbagai destinasi pelancongan menarik di seluruh negara, dan terdapat beberapa tempat tarikan popular terletak di kawasan luar bandar di Semenanjung, dengan pantai-pantai menjadi pilihan.Industri pelancongan dan hotel antara yang terawal terkesan akibat pandemik selepas penerbangan masuk ke dalam negara dihentikan, dan ia bertambah parah ketika Perintah Kawalan Pergerakan (PKP) dilaksanakan pada bulan Mac.Selepas PKP dilonggarkan pada pertengahan tahun, industri pelancongan kembali bernafas seketika selepas hotel-hotel dan destinasi pelancongan menyaksikan peningkatan jumlah pelancong tempatan.Tempoh itu hanya sementara kerana tidak lama selepas itu berlaku lonjakan kes baru Covid-19 sejak bulan September, dengan pihak berkuasa kesihatan melaporkan empat digit jangkitan Covid-19 setiap hari.Presiden Persatuan Hotel Bajet Malaysia (Mybha), Emmy Suraya Hussein baru-baru ini berkata, jika PKPB terus berlanjutan sehingga akhir tahun ini tanpa sebarang bantuan daripada kerajaan, sekurang-kurangnya 40 hotel bajet di kawasan bandar utama negara akan ditutup menyebabkan kira-kira 2,000 pekerja diberhentikan.“Tiada jalan lain. Operator hotel tidak mampu untuk menanggung kos perbelanjaan termasuk gaji pekerja. Bayangkan, untuk dapatkan tempahan bilik satu malam pun susah. Bagaimana kami dapat bertahan dalam masa sebulan dua ini?” kata presiden persatuan itu seperti dilaporkan Bernama.Sementara itu, perjalanan yang melalui kawasan zon kuning, jingga dan merah masih tidak dibenarkan, kata sumber yang sama kepada MalaysiaNow.Difahamkan, cadangan untuk melonggarkan sekatan pelancongan itu diterima baik polis dan pihak berkuasa lain.Dalam cadangan itu, setiap pelancong perlu menyediakan dokumen seperti MyKad, salinan tiket atau tempahan premis penginapan dan juga rekod pendaftaran aplikasi MySejahtera, satu aplikasi kerajaan yang memantau pergerakan orang ramai untuk mencegah penularan Covid-19.


Kes harian Covid-19 jangkau 5,700

Malaysia merekodkan kes baru sebanyak 5,755 kes menjadikan kes keseluruhan Covid-19 meningkat sebanyak 2,602,835 kes.5,082 pesakit juga direkodkan sembuh, menjadikan jumlah keseluruhan pesakit sembuh sebanyak 2,503,427.Dalam pada itu, kes yang memerlukan rawatan di unit rawatan rapi (ICU) adalah sebanyak 506 kes di mana 426 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 270 kes di mana 158 adalah kes Covid-19.Dari 5,755 kes harian yang dilaporkan pada hari ini, 101 kes (1.5%) adalah daripada Kategori Tiga, Empat, dan Lima, dan 5,654 kes (98.2%) lagi adalah terdiri daripada Kategori Satu dan Dua.